text:
भोजपुरी मेगा स्टार मनोज तिवारी के नयका घर के घरभोज पर हिंदी आ भोजपुरी सिनेमा के दिग्गजन के जमावड़ा जुटल. अंधेरी पश्चिम के लोखंडवाला से सटल सुंदर वन में मनोज तिवारी के एह आलीशान घर के एगो कमरा के नाम बा “मेरा गांव” त दुसरका कमरा के नाम बा “मेरा बनारस”. मेरा गांव कहाए वाला कमरा में गाँव के रूप बा त मेरा बनारस में बनारसी अन्दाज. ई घर परंपरागत घरन से बहुते अलगा बा. 16वाँ तल्ला पर बनल एह घर के बालकनी में बगइचा बा, आ ओहमें पड़ल झूला बा. एह आलीशान फ्लैट के हर कमरा के बनावट अलग-अलग बा.
एह घर भोज का मौका पर संत मोरारी बापू खुद आशीर्वाद देबे चहुँपले. सगरी दुनिया में राम नाम के परसाद बाँटेवाला संत शिरोमणी मोरारी बापू दक्खिन अफ्रीका से पधरलें आ फेर गुजरात के भावनगर गइलें. मनोज तिवारी कहलन कि बापू के बोलावे खातिर बहुते संकोच से कहले रहन कि पता बा बापू आपन चरण धूलि देबे आ पाएब कि ना बाकिर बापू तईयार हो गइनी आ मनोज तिवारी धन्य धन्य हो गइलें. बतवलें कि संत मोरारी बापू से उनुकर पहिला मुलाकात दू बरीस पहिले मगहर में भइल रहे.
एह घर भोज में मनोज वाजपेयी, राजू श्रीवास्तव, पूर्व क्रिकेटर सलिल अंकोला, संगीतकार इस्माईल दरबार, गायिका उषा उत्थुप, इंपा के अध्यक्ष टी.पी. अग्रवाल, ‘कौन बनेगा करोड़पति’ के विजेता सुशील सिंह, निर्माता विनोद बच्चन, संभावना सेठ, ‘हमारा महानागर’ के संतोष सिंह, निर्माता अभय सिन्हा, फरहान आजमी, गीतकार शब्बीर अहमद, गजेन्द्र चौहान, निर्देशक गजेन्द्र सिंह, निर्माता जीतू शुक्ला अउर रवि किशन, दिनेश लाल यादव, पवन सिंह, विनय आनंद, रंगबाज हैदर काजमी, नंबर वन खलनायक संजय पांडे, नायिका रिंकू घोष आ पाखी हेगड़े, उर्वशी चौधरी, भोजपुरी फिल्म निर्माता जितेश दुबे, आलोक कुमार, नायिका गुंजन पंत, गायक मोहन राठौड़, कॉमेडियन सुनील सावरा, गायक आलोक कुमार, निर्देशक हैरी फर्नांडीज, ममता राउत, बबलू सोनी, परवेशलाल यादव वगैरह का अलावा ‘दोपहर का सामना’ के संपादक प्रेम शुक्ला, ‘अभियान’ के अमरजीत मिश्रा, वरिष्ठ पत्रकार पंकज शुक्ला, प्रभुनाथ दाढ़ी, विकास सिंह, प्रमोद तिवारी आ प्रचारक शशिकांत सिंह मौजूद रहलें.
एहमीका पर मनोज तिवारी के माई आ बड़का भईया साधु शरण तिवारी आ दुर्गा तिवारी सभे मौजूद रहल.
(शशिकांत सिंह रंजन सिन्हा के रपट)


c: text/html

text:
– डा. सुभाष राय
ब्रज के छाँह में भोजपुरी क दू दिन क विश्व सम्मेलन इहां प्यार की नगरी आगरा में संपन्न भइल. तनी विचार-विमर्श, तनी कविता पाठ अउर तनी नाच-गाना, बड़ा नीक मिक्स रहल. बाकिर आप समझीं की गीत-गवनई अउर नाच-गाना में जइसन भीड़ जुटल, वइसन ओ मौका प ना जुटल, जब साहित्य चर्चा होत रहल भा भोजपुरी के हित क बात. भोजपुरियन क एगो दिक्कति बा कि ऊ खूब मेहनत करेलन, खूब स्वाभिमान से रहेलन बाकिर जब बाति टिकुली, साड़ी, साज-सिंगार अउर नाच-नचउअल क होखे लागि त ओहि में खुद के भुला जालन. हम ई कइसे कहीं कि इहवों अइसने भइल बाकिर अगरा में 30-35 हजार से जियादा भोजपुरिया रहेलें, ओमे से का दसो हजार ई सुनि के घर से ना निकलि सकत रहलन कि उनकी नगरी में उनहीं के भाई-बंधु अतिथि बन के आइल बाड़े, उहो मारीशस, सिंगापुर, सूरीनाम अउर मलेशिया तक से.
चलीं छोड़ीं ई बात. पूरबी यूपी अउर बिहार से हमार कई ठो साहित्यकार मित्र भी सम्मेलन में आइल रहलन. इतवार के जब ऊ लोग अपना देस की ओर रवाना होत रहलन त मुलाकात भइल. हम पूछलीं कि रउवा सभै के एहि सम्मेलन के सबसे महत्वपूर्ण उपलब्धि का लागति बा? भोजपुरी क जानल-मानल साहित्यकार आ पाती पत्रिका के संपादक अशोक द्विवेदी अउर भोजपुरी गीत क बड़ हस्ताक्षर डा. कमलेश राय बिना झिझकले बोललन कि पांडेय कपिल जी के सेतु सम्मान एह सम्मेलन क सबसे बरियार उपलब्धि बा. एह सम्मान से ऊ लोगन के साहस अउर बढ़ी, जे भोजपुरी के मान-प्रतिष्ठा बढ़ावे खातिर जूझत बा, जे भोजपुरियन के उनकर अधिकार दियावे खातिर लड़त बा. कपिलजी आपन पूरी जिनगी भोजपुरी माई के सेवा में होम क दिहलन. ऊ खाली एगो रचनाकारे ना रहलन, उनके हिरदय में अपनी मातृभाषा के लेके अइसन हुलास रहल कि देस-विदेस में बहुत लोगन के भोजपुरी आंदोलन में जोड़ले में उनके कामयाबी मिलल. ई सेतु सम्मान उनकी जिनगी भर के संघर्ष क सम्मान बा. एहसे सबके खुशी बा बाकिर कुछ भोजपुरियन के ई बात के कष्ट देखाइल कि जेकर सम्मान भइल, ओकरे बारे में कुछ बतावे खातिन मंच प केहू जानकार अदिमी ना रहल. ई समझदारी क बात त ना भइल. चलीं हमहीं बता देईं, कम से कम ई रपटिया पढ़े वाला लोग त जानि लिहें कि पांडेय कपिल क का उपलब्धि बा. ऊ भोजपुरी क एक ठो बड़ रचनाकार आ अपनी भासा अउर संस्कृति के लड़ाई क प्रतीक-पुरुष हवें. उनकर फुलसुंघी उपन्यास क काफी चर्चा भइल. काफी समय तक ऊ उरेह पत्रिका क संपादक रहलन. भोजपुरी साहित्य सम्मेलन पत्रिका क भी ऊ संपादन कइल. उनकर नाम एक ठो गजल संग्रह भी बा – अचको कहा गइल.
संगठन क बारे में सम्मेलन में का खास बाति भइल, ई केहू कुछ बुझल ना. काहे से कि ई कुल बन कमरा में भइल. हं, भाषण-भीषण सब सुनल. केहू ए सम्मेलन के सूर अउर कबीर क मिलन बतवलस त केहू हरिदास आ कबीर के. एक जना कहलन कि ई गंगा-जमुना क मिलन बा. ई कुल बाति क कवनो अरथ लगावल जाय त ई बुझाता कि भोजपुरी के दूसरकन बोलियन के विकास आ समृद्धि में आपन हित देखाता. ई नीक सोच बा. अगर राजनीति क नजरिया अलगाइ के सोचीं त बात सोलहो आना खरी बा कि हिंदी आ ओकरी बोलियन क भलाई साथे-साथे चलले में बा ना कि एक-दूसरा क टांग खींचला में. 1976 के भोजपुरी सम्मेलन में हिंदी के शलाका-पुरुष हजारी प्रसाद द्विवेदी कहले रहलन कि भोजपुरी क सोगहग प्रेम अगर निम्मन चित्त से आपन काम करे त हिंदी क राष्ट्रभाषा के रूप में मान-सम्मान बनल रही अउर एकरी कुल बोलियन क भी रस्ता केहू रोकि ना पाई. ई सोगहग क उत्पत्ति हजारी प्रसाद जी के अनुसार संस्कृत के सयुगभाग से भइल बा जवने क मतलब बा दूनो भाग यानी संपूर्ण. उनक मतलब ई रहल कि हिंदी आ भोजपुरी, दूनो साथे-साथे आगे बढें. अब ई सोगहग में ब्रज, अवधी, बुंदेली, मैथिलि सबके रखे के चाही. भाषणन से त लागल कि भोजपुरिया लोग द्विवेदीजी क रस्ता धरे के तइयार बा.
रउरा के थोड़ा अचरज होई जब हम कहब कि भोजपुरी खातिन सबसे नीक बात सुझवलन एक ठो अवधीभासी विद्वान. ऊहो साइंस क अदिमी, जेके साहित्य आ भासा से दूर-दूर तक किछु लेवे-देवे के ना बा. अगरा यूनिवर्सिटी के वाइस चांसलर बाड़न प्रोफेसर के एन त्रिपाठी जी. उनकर विचार रहल कि सबसे जरूरी बाति बा भोजपुरी के साहित्य संग्रह आ ओमे जियादा से जियादा लेखन क, जवनी से ओकर समृद्धि बढ़े. भोजपुरी के जवन समरथ लोग बाड़े, ऊ अपना बोली क अपने घर आ दफतर में उपयोग करें. उनके एमे कवनो संकोच ना होखे के चाही. तुलसीदास कहले बान कि समरथ के नहिं दोस गुसाई. अइसन लोग जब भोजपुरी बोलिहें त लोग उनकर नकल करिहें. हिंदी आ देस की दूसरकी भासन से अच्छा साहित्य क अनुवाद भोजपुरी में कइल जाय, भोजपुरी क साहित्यिक पत्रिका निकालल जाय. एसे हमरी लइकन के अपनिये बोली में ऊ कुल पढ़े के मिलि जाई, जवनी खातिन ऊ अंगरेजी की ओर भागत बाड़न. ई बड़ बाति बा बाकिर का हमनी के ई कुल करे कै तइयार बानी?
ई नीक भइल कि एह सम्मेलन में राजनीतिक बाति ना भइल. किछु लोग भोजपुरी के संविधान की आठवीं अनुसूची में डारे खातिन सरकार पर दबाव डाले क बाति कइलन बाकिर ओके कवनो समर्थन हासिल ना भइल. भोजपुरी क आंदोलन अपने परंपरा क, संस्कृति क, अपने रीति-रिवाज आ अपने संस्कार क आंदोलन बा. एकर बागडोर अइसन हाथे में रहे के चाही, जवन संस्कृति आ भासा-साहित्य क मतलब जानत होखे. अगर अइसन ना होई त कुछ लोग जनता के एकजुटता क फायदा उठा के उनुहीं के ठेंगा देखा दिहें आ आंदोलन के हवा निकारि दिहें. जवने आंदोलन से महापंडित राहुल सांकृत्यायन जुड़ल रहलन, जवने से विख्यात साहित्यकार हजारी प्रसाद द्विवेदी जुड़ल रहलन, वोके संभारे के ओइसने व्यक्तित्व होखे के चाही.
मारीशस से आइल रहलीं डा॰सरिता बुधू. उनका मन में भोजपुरी के लेके बड़ जोश देखात रहे. ऊ भोजपुरी खातिन बहुत कामो कइले बानी. उनकर बाति सुनिके सबकी आंखि में नमी आ गइल. ऊ यादि कइलीं वो दिन क जब यूपी आ बिहार के गिरमिटिया मजूर लेके कलकत्ता से पहिलका जहाज रवाना भइल रहल. कलकतवा से चलल बा जहजिया, बयरिया धीरे बहो. ऊ जहाज खाली गिनती के भोजपुरिया मजूर लेके ना जात रहे, ओमे गीता, रामायन भी जात रहे, पूरी भोजपुरिया भासा आ संस्कृति जहजिया प सवार होके जाति रहे. तबे त ऊ मजूर ऊहां विदेस की माटी प जाके मजूर से हुजूर बनि गइलें, गिरमिटिया से गोरमेंट हो गइलें. ई भोजपुरियन के मेहनत, लगन, ईमानदारी अउर स्वाभिमान क परिणाम ह.
एह सम्मेलन में आइल विदेसी भोजपुरियन से हमहन के बहुत कुछ सीखे के बा. उनकर भोजपुरी अब ऊ भोजपुरी ना रहि गइल, जवन ले के ऊ मारीशस, सूरीनाम, ट्रीनीडीड गइल रहलन. ऊ लोग ऊहां के स्थानीय लोगन से एतना घुलि-मिलि गइलन कि उनकी भासा क तमाम शब्द भोजपुरी में आ गइल. एहि तरे भोजपुरी के तमाम शब्द स्थानीय लोगन की भासा में समा गइल. हिंदुस्तानी भोजपुरी क दरवाजा भी हमनी के खुलल रखे के चाही जवने से कि हमहन के संस्कार ताजा बतास के झोंका से वंचित ना रहि जाय. अगर हम सभे वोतने क सकीं, जेतना एहि विश्व भोजपुरी सम्मेलन के मंच से सुझावल गइल बा त भोजपुरी क बहुत भला होई.
ए-158, एम आई जी, शास्त्रीपुरम, बोदला रोड, आगरा
फोन 09927500541
http://aapandesh.blogspot.com/2010/05/blog-post_24.html

robotstxt: allowed

filter: keep


text:
टटका खबर, 2 मार्च 2017, बियफे
प्रधानमंत्री नरेन्द्र मोदी के खिलाफ बेहुदा बाल बोले वाला बिहार सरकार के जलील मंत्री का खिलाफ भाजपा विधायक नीतिन नवीन पटना के कोतवाली थाना में केस लिखववले बाड़न. अब्दुल जलील मस्तान बिहार सरकार में मद्य निषेध मंत्री हउवन. अपना कहला के माफी माँग चुकल जलील मंत्री के कहना बा कि माफी त माँगिए लिहनी, अब का फाँसी चढ़ा देबऽ लोग ?
यूपी चुनाव के छठवाँ दौर के वोटिंग वाला इलाकन में आजु साँझ से प्रचार के काम बन्द हो गइल. अब भेंट मुलाकात वाला प्रचार चलत बा. सात जिलन – महराजगंज, कुशीनगर, देवरिया, आजमगढ़, मऊ, बलिया, गोरखपुर – के 49 सीट ला 4 मार्च का दिने वोटिंग करावल जाई.
केन्द्र सरकार एह साल 2017-18 से देश के कुल मेडिकल कॉलेजन में पीजी के चार हजार सीट बढ़ावे के एलान कइले बिया. अब हर साल 35117 डाक्टर पोस्ट ग्रेजुएट के पढ़ाई क सकीहें.
मिर्जापुर जिला के चील्ह इलाका के तिल्ठी गांव के एगो लइका साइकिल से जात रहल जब गांव का नियरे मिर्जापुर-गोपीगंज सड़क प एगो ट्रक वाला ओकरा के कचार दिहलसि. लइका के मौत ठाँवे प हो गइल. हादसा का बाद ड्राइवर के गिरफ्तार क लीहलसि पुलिस.
सोनभद्र जिला के म्योरपुर इलाका के लिलासी कला गोँव में एगो मेहरारू अपना मरद से झगड़ा भइला का बाद फाँसी लगा के जान दे दिहलसि. खेत प काम करे निकलल मरद जब लवटल त इनका के फाँसी प लटकल देखलसि.
मिर्जापुर के चुनार इलाका में जमुई गाँव के सतकवा पुल का लगे भइल एगो सड़क हादसा में मोटरसाइकिल सवार कुडाडीह गांव के एगो आदमी के मौत हो गइल. हादसा करे वाला वाहन चालक भाग निकलल.
रोहतास जिला के सासाराम इलाका में मंडल जेल में तैनात एगो होम गार्ड जवान अपना के गोली मार के जान दे दिहलसि. जवान चेनारी इलाका के तेलाड़ी गांव के रहुवे.
सिवान जिला के धनौती चौकी का लगे गाछ प फाँसी लटकल एगो नवही के लाश पुलिस बरामद कइलसि. मरल नवही देवरिया जिला के भाटपार गांव के रहुवे.
कैमूर जिला के भभुआ नगर इलाका में एगो आशिक जोड़ा जहर खा लिहलसि. प्रेमिका के मौत हो गइल बा जबकि प्रेमी के हालत खराब बनल बा. घर के लोग एह लोग के आशिकी से मना कइलसि त ई लोग जहर खा लिहलसि.
महराजगंज जिला के पुरन्दरपुर थाना प चुनाव ड्यूटी पर आइल एगो कांस्टेबल गाछ से गिर पड़ल आ घवाहिल भइला से अस्पताल में ओकर मौत हो गइल. बलावल जात बा कि खाना बनावे ला लकड़ी तूड़े ई गाछि प चढ़ल रहलन.
पश्चिम चंपारण के धूमनगर चौक का लगे से सशस्त्र सीमा बल के जवान एगो तस्कर के पाँच किलो चरस का साथे गिरफ्तार क लिहले.


text:
अभिनेता आर.एस .तिवारी के बहुत जल्दिए रिलीज होखे वाली फिलिम ‘साजन की बाहो में’ का बारे मे मुख्य किरदार निभावत आर एस तिवारी के कहना बा कि फिलिम बहुते बढ़िया बनल बा. उनकर किरदार बिहार यूपी के लोकप्रिय गायक के बा जे एगो लड़िकी से बेइन्तहा प्यार करत बा. प्रेम मे असफल हो के उ शराबी बन जा ता. बीमार पड़ला आ डाक्टर के सलाह का बावजूद उ शराब छोड़त नइखे.
एह रोमांटिक लव स्टोरी वाली फिलिम के राजनारायण तिवारी बनवले बाड़न आ सह निर्मात्री रीता राय बाड़ी. कहानी लेखक आ निर्देशक बलजीत सिंह हउवे. कैमरा मैन आर तोड्करी, संगीतकार दामोदर राव, गीतकार राजेश मिश्रा, हरिश्चंद अउर पिंटू.गिरी, गायक गायिका मोहन राठौर, इंदू सोनाली, रुपेश मिश्रा, लाली मिश्रा, दामोदर राव, खुश्बू जैन, फाइट मास्टर रामाकान्त मिश्रा, नृत्य निर्देशक महेश आचार्या अउर मुकेश जायसवाल आ इपी राजा भारती हउवन.
मुख्य कलाकार बाड़े आर एस तिवारी, रेनुजा सिंह, रीतू पाण्डेय,रिया रस्तोगी, चन्दन राजपूत, रीता राय, ब्रजेश त्रिपाठी, दामोदर राव, अनूप अरोड़ा, पप्पू तिवारी, विष्णु शंकर बेलू वगैरह.
(संजय भूषण पटियाला)


text:
– जयंती पांडेय
जबसे तरह तरह के घोटाला के केस में नेता लोग दनादन जेल जाये लागल तबसे रामचेला बड़ा मायूस हो गइले. मुँह सड़ल आम अस बना लिहले आ चेहरा ओल अस लटका लिहले. बाबा लस्टमानंद के बड़ा माया लागल. लगे जा के पूछले, का हो रामचेला, बड़ा उदास लागऽतारऽ ?
रामचेला कहले, जान जा बाबा तहरा से कहऽतानी, अब हम कवनो आईडिया पर काम ना करब. एक दमे रिटायर ले लेब.
बाबा चउँकले, अरे रिटायर लेबे के कवन बाति बा, तूं नोकरिये कब कइलऽ ?
रामचेला गरमा गइले. कहले, बाबा सोच समुझ के बोलऽ. आईडिया सोचल आ ओह पर काम कइल का काम ना हऽ ? अब हम ओहू पर काम ना करब.
बाबा पूछले, कवन आईडिया रहे हो ?
सोचत रहीं कि नेता बन जाईं. कमाई के सोता फूटि जाई आ बाकी जिनिगी चैन से काट लेब. लेकिन घोटाला के नतीजा देखि के सब कुछ तियाग देवे के मन करत बा.
अरे भाई, राजनीति में त ई सब चलत रहेला, एह में मायूस ना होखे के चाहीं. आ मैदान में कतना बूढ़ बूढ़ नेता लोग जमल बा, कई लोग जेलो में बा. त ऊ लोग के कवनो फिकिर नइखे आ तूं त ऊ लोग से नया बाड़ऽ. तनि मुड़िया में के बार पाकल बा आ बाकी जवन बार बा से पाके खातिर लालायित बा. अउर तोहरा में कवन कमी बा ?
रामचेला उदास हो गइले. कहले, बाबा इहे तहरा मे एगो कमी बा, तूं हमेसा गलत समय पर गलत बात बोले लऽ. इहां बात नया जवान आ बूढ़ के नइखे. बात बा जनता के. ई जे जनता बिया नू ओकर कवन ठेकान. दक्खिन में देखऽ ए॰ राजा के का हाल हो गइल. अपने त गइबे कइले, करुणा चाचा के बेटियो के जाये के पड़ल. ऊ लोग के सब कइल धइल चउपट हो गइल.
बाबा कहले, त तूं इमानदारी से काम करीहऽ.
का कहलऽ बाबा ? ई उमिर में हम काम करब. सोचनी कि नेता बन जायेब, पइसा आ पावर दुनु रही. तनी एश क लेब, विदेश घूमि लेब. लेकिन ई सब सपना खतम हो गइल. बुझात बा कि भगवान बे बिदेशे गइले हमरा के उठा लीहें.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
भोजपुरी के सदाबहार सुपर स्टार रवि किशन क एगो खासियत ह कि ऊ माहौल क मुताबिक ढल जालें आ माहौलो जे अपना रंग में रंग देलें. ते हैं. कलर्स टीवी के बहुचर्चित शो “झलक दिखला जा” में, रवि किशन बतौर प्रतिभागी कोरियोग्राफर कुंजन क संगे डांस के जलवा बिखेरत बाड़न. एकर प्रसारण पिछला शनिचर के शुरु हो गइल. पहिलके एपिसोड में रवि किशन आपन ओह आलोचनन के जवाब दे दिहलन कि उनुका बस भोजपुरिए डांस आवेला. जज क कुर्सी पर बइठल करण जौहर रवि किशन के परफोर्मेंस पर उनुका के बधाई देत कहलन कि “वाकई आप स्टार हैं”.
माधुरी दीक्षित शायद पहिला बेर भोजपुरी में बोलली आ कहली कि नीक लागल. रेमो डिसूजो रविकिशन के तारिफ कइलन. कौन बनेगा करोडपति के विजेता सुशील कुमारो एह शो के हिस्सा बाड़न. ऊ रवि किशन के आशीर्वाद लिहलन आ कहलन कि आप भोजपुरी के अमिताभ बच्चन हईं. बहरहाल पहिलके एपिसोड में रवि किशन आपन दमदार मौजूदगी दर्ज करवा दिहलन. आ आपन भोजपुरिया रंग बखूबी बिखेरलन.
एह शो के प्रसारण शनिचर के रात नौ बजे कइल जाला.
(उदय भगत के रपट)


text:
कोलकता में शनिवार की रात स्क्रीन एंड स्टेज सिने भोजपुरी अवॉर्ड शो 2018′ का आयोजन किया गया था।भोजपुरी एक्टर खेसारीलाल यादव को को बेस्ट एक्टर का अवार्ड दिया गया। जबकि काजल राघवानी को बेस्ट एक्ट्रेस का अवार्ड दिया गया। जहां भोजपुरी फिल्म जगत के तमाम मशहूर कलाकार मौजूद रहे और शो में कई दिग्गज कलाकारों ने अपने परफॉर्मेंस से दर्शकों का दिल जीत लिया।
अभी पढ़े: निरहुआ हिंदुस्तानी के तीसरे पार्ट की शूटिंग समाप्त, जल्द जारी होंगे पोस्टर्स
दिनेशलाल यादव, खेसारीलाल यादव, मनोज तिवारी, रवि किशन पवन सिंह सहित कई कलाकारों ने कोलकाता के नेताजी इंडोर स्टेडियम में अपनी उपस्थिति दर्ज कराई हैं। बता दे एक बाद एक शानदार प्रस्तुति ने सभी दर्शको का मनोरंजन किया। आम्रपाली दुबे ने अपने बेस्ट परफॉर्म से प्रभाव छोड़ा हैं तो वही आम्रपाली दुबे को बेस्ट पॉपुलर एक्ट्रेस का अवार्ड से सम्मानित किया गया।
अभी पढ़े: स्क्रीन एंड स्टेज भोजपुरी सिने अवार्ड की तैयार में जुटे निरहुआ और आम्रपाली, वीडियो हुआ वायरल
खेसारी लाल यादव को ये अवार्ड मनोज तिवारी ने दिया। सूत्रों की माने तो अवार्ड लेते समय खेसारी की आंखें नम हो गई। खेसारी लाल यादव को ये अवार्ड भोजपुरी फिल्म मेहंदी लगाकर रखना में बेहतर किरदार निभाने को लेकर दिया गया हैं साथ ही इस फिल्म को बेस्ट फिल्म का भी अवार्ड दिया गया। 2017 में रिलीज हुई फिल्म मेहंदी लगाकर रखना को दर्शको ने भरपूर प्यार दिया हैं।
इस साल के बेस्ट भोजपुरी अवार्ड :-
बेस्ट एक्टर – खेसारी लाल यादव ( फ़िल्म – मेंहदी लगाके रखना ) ,
बेस्ट एक्ट्रेस – काजल राघवानी ( फ़िल्म – मेंहदी लगाके रखना)
बेस्ट फ़िल्म – मेंहदी लगाके रखना
बेस्ट पॉपुलर एक्टर दिनेश लाल यादव निरहुआ ( फ़िल्म निरहुआ हिंदुस्तानी 2)
बेस्ट पापुलर एक्ट्रेस आम्रपाली दुबे ( फ़िल्म निरहुआ हिंदुस्तानी 2)
बेस्ट क्रिटिक फ़िल्म -निरहुआ हिंदुस्तानी 2
बेस्ट विलेन सुशील सिंह ( फ़िल्म सिपाही)
बेस्ट सिंगर फीमेल – कल्पना
बेस्ट सिंगर मेल – आलोक कुमार
बेस्ट डायरेक्टर -मंजुल ठाकुर, ( फ़िल्म निरहुआ हिंदुस्तानी 2)
बेस्ट पॉपुलर डायरेक्टर – राजकुमार पांडे
बेस्ट डेब्यू डायरेक्टर -रजनीश मिश्रा ( फ़िल्म मेंहदी लगाके रखना)
बेस्ट एक्टर इन निगेटिव कॉमिक शेड संजय पांडे ( निरहुआ हिंदुस्तानी 2)
बेस्ट स्टोरी – रजनीश मिश्रा ( मेहन्दी लगा के रखना )
बेस्ट स्क्रीनप्ले- मंजुल ठाकुर , अरविंद तिवारी , गौतम सिन्हा ( निरहुआ हिंदुस्तानी 2)
बेस्ट डायलाग – अरविंद तिवारी, गौतम सिन्हा
बेस्ट म्यूजिक – मधुकर आनंद
बेस्ट लिरिक्स – आजाद सिंह
बेस्ट सिनेमेटोग्राफर – आर आर प्रिन्स ( काशी अमरनाथ )
बेस्ट कोरियोग्राफर – राम देवन ,
बेस्ट आर्ट डायरेक्टर अंजनी तिवारी
बेस्ट फाइट मास्टर – अंडलीब पठान ( जिगर )
बेस्ट प्रोड्यूसर एंड डिस्ट्रीब्यूटर -अभय सिन्हा ।
बेस्ट एक्टर कॉमेडी – मनोज टाईगर ( सिपाही )
बेस्ट कॉमेडी पापुलर – संतोष श्रीवास्तव
बेस्ट सपोर्टिंग एक्टर अवधेश मिश्रा( फ़िल्म मेहदी लगाके रखना)
बेस्ट सपोर्टिंग एक्ट्रेस पूनम दुबे ( फ़िल्म रंगदारी टेक्स )
डेब्यू एक्ट्रेस काजल यादव ( मोहब्बत )
बेस्ट डेब्यू एक्टर – आकाश सिंह यादव ( तेरे जैसा यार कहाँ )
बेस्ट डेब्यू प्रोड्यूसर – विवेक रस्तोगी ( शहंशाह )
बेस्ट पी आर वो उदय भगत और रंजन सिन्हा
बेस्ट पी आर ओ उत्तर प्रदेश – पवन दुबे
बेस्ट डिजाइनर नरसू,
बेस्ट एनर्जेटिक एक्शन स्टार – यश कुमार ,
राइजिंग स्टार – आदित्य ओझा , निधि झा एवं स्मृति सिन्हा
बेस्ट आयटम डांसर – ग्लोरी मोहंता
बेस्ट मेकअप मैन – हितेश लिम्बाचिया ,
लाइफटाइम अचीवमेंट अवार्ड जय तिलक ।
बेस्ट प्रोड्यूसर एंड डिस्ट्रीब्यूटर -अभय सिन्हा ।


text:
भोजपुरी फिल्मन के सदाबहार सुपर स्टार रवि किशन एहू साल के सर्वश्रेष्ठ भोजपुरी अभिनेता चुनाइल बाड़े जबकि अभिनेत्रियन में मोनालिसा अव्वल आइल बाड़ी. भोजपुरी के पहिला मनोरंजन चैनल “महुआ” के सहयोगी चैनल “महुआ न्यूज़” साल २०१० के फिल्मन पर आधारित एगो कार्यक्रम तैयार कइले रहे जवना में एह साल रिलीज़ सगरी फिल्मन के शामिल कइल गइल रहे. ओकरा के देखा के फिल्म के सफलता आ अभिनय के आधार पर दर्शकन से राय माँगल गइल रहे. ओही आधार पर रवि किशन के सर्वश्रेष्ठ अभिनेता मानल गइल. दोसरका नंबर पर पवन सिंह आ तिसरका पर दिनेश लाल यादव निरहुआ रहलें. उल्लेखजोग बा कि रवि किशन लगभग एक सौ चालीस गो भोजपुरी फिल्मन में बतौर मुख्य अभिनेता काम कइले बाड़न. जहाँ तक साल २०१० के बाति बा त रवि किशन खातिर ई साल उनका फ़िल्मी करियर के सर्वश्रेष्ठ बरीसन में से एगो रहल. भोजपुरी के अलावा हिंदी फिल्म, विज्ञापन, छोटका परदा आ दोसर भाषाई फिल्मनो में रवि किशन आपन जलवा बिखेरलन. जहां ले अवार्ड आ सम्मान के बाति बा त रवि किशन सगरी जेन के पाछा छोड़ दिहले बाड़न. बिहार के मुख्यमंत्री नीतीश कुमार का हाथ से बिहार रत्न, बिहारी अस्मिता सम्मान, छतीसगढ़ के मुख्यमंत्री डॉ. रमण सिंह के हाथ से कला सम्राट सम्मान, लगातार पांचवा हालि सर्वश्रेष्ठ भोजपुरी अभिनेता के पुरस्कार, समेत लगभग दू दर्ज़न अवार्ड आ सम्मान पर रवि किशन आपन कब्ज़ा जमवलन. कुल मिलाके कहल जा सकेला कि रवि किशन ला साल २०१० उनका सर्वश्रेष्ठ सालन में से एगो रहल आ उनकर आवे वाली फिल्मन के देखत कहल जा सकेला कि उनकर बादशाहत अगिलो साल कायम रही.
(स्रोत – उदय भगत)


text:
अपना अभिनय कौशल आ नृत्य कौशल से भोजपुरी फिल्म जगत में आपन अलग पहचान बना चुकल अक्षरा सिंह आजु भोजपुरी के बड़की बड़की फिलिमन के हिस्सा त बड़ले बाड़ी साथही साथ छोटको परदा पर एगो स्थापित अदाकारा के दर्ज़ा हासिल कर लिहले बाड़ी. विरासत में मिलल अभिनय ला हमेशा सजग रहे वाली एह सम्पूर्ण अदाकारा अक्षरा सिंह से पिछला दिने उनुका फिल्मी सफर पर बात करे के मौका मिलल. पेश बा ओही बातचीत के कुछ हिस्सा –
रउरा फ़िल्मी कैरियर के शुरुआत कइसे भइल ?
जब से हम होश सम्हरली तबहिए से अपना माता पिता के अभिनय करते देखली. बाकिर हमार मन कबो ना कइल कि हमहू अभिनय करीं. हँ नाचे के सवख लइकाइएं से जरूर रहल. स्कूल में हमार नाम नाचले का चलते हो तहे. साल २०१० में अचानके निर्देशक बबलू सोनी हमरा के अपना फिलिम सत्यमेव जयते के ऑफर दिहलन. हम तय ना कर पावत रहीं बाकिर दिल का कवनो कोना में एहला उत्सुकता रहल कि एकर नायक रहलें रवि किशन आ उनुका जइसन बड़ कलाकार का संगे काम करे के मौका मिलत रहे. से हम माता पिता से सलाह लिहनी आ हामी भर दिहनी. ओकरा बाद हमरा के रवि किशन से मिलवावल गइल आ उनका सकरला का बाद हमरा उनका संगे काम करे के मौका मिल गइल.
.
अपना एह पहिलका फिलिम से रउरा का सीख मिलल ?
अभिनय के दुनिया कबो पूरा ना होखे वाली दुनिय ह. एहिजा कबो मन ना भरे.ई दुनिया कलाकारन के हमेशा उकसावत रहेला अभिनय करे ला. हमरा डेग धरते बड़का-बड़का स्टारन संगे बड़का बड़का फिलिम मिलली सँ, प्रोड्यूसर से पइसा मिलल, डायरेक्टर से गुन आ साथी कलाकारन से नेह. कुल मिला के हर डेग पर हमरा कुछ ना कुछ सीखे के मौका मिलल.
रउरा आजु के सगरी बड़का स्टारन संगे फिलिम करत बानी. ओह लोग से का सीखे के मिलल रउरा ?
सीखे के त हर पल समाज, लोग, परिवेश, माहौल, हालात सिखावते रहेला. हम अभिनय से जुड़ल आयाम सीखिए के फ़िल्मी दुनिया में अइनी. रंगमंच कइले रहीं, कथक में डिप्लोमा, वेस्टर्न आ मॉडर्न डांसो के ज्ञान लिहनी, गायकी सिखनी, वेशभूषा, रूपसज्जा, ड्राइविंग आ पँवड़ल सब कुछ सिखनी इ एकरा बादे फिलिमन में अइनी. हर आदमी के सोच अलग होला आ स्टारो लोग के सोच अलग अलग स्टाइल में होला. हम ओह लोग के ताल से ताल मिलवनी आ काम शुरू कइनी. चाहे रवि जी होखीं, दिनेश लाल यादव जी, पवन सिंह जी भा खेसारी लाल जी होखीं.
छोटका परदा के अनुभव कइसन रहल ?
बहुते बढ़िया. हमरा खुशी बा कि हमरा शो “जिला टॉप” के बिहार यु पी के दर्शक बहुत पसंद कइलें. हमरा रोजे बधाई वाला फोन आवेला. एह शो के देख के हमरा कुछ आफरो मिलल बा. टीवी अइसन माध्यम ह जवना से हमनी का दर्शक के घर में चल जानी. जवना के फायदा फिलिमो में मिलेला. अच्छा लागेला जब हमरा के लोग “जिला टॉप” कहि के बोलावेला. हम महुआ टीवी आ साईं बाबा टेली फिल्म्स को बहुत धन्यवाद दिहल चाहत बानी कि हमरा के एगो नीमन शो ला चुनल लोग.
राउर फिलिम “प्रतिघात” रिलीज होखे वाली बा. दर्शकन से का कहल चाहब ?
“प्रतिघात” नारी सशक्तिकरण के मिसाल देबे वाली फिलिम ह, टीम के सगरी लोग गुनीजन, डायरेक्टर आनंद गहतराज जी के कमाल, बाकिर प्रोड्यूसर नीरज यादव जी त कर दिहलन बवाल. रक्षके भक्षक बन गइल बा एह फिलिम में. कमाल के कहानी लिखले बानी मनोज पाण्डेय जी. रउरा सभे एकरा के देखीं आ पूरा युनिट के आपन आशीर्वाद दीं.
अपना आवे वाली फिलिमन का बारे में कुछ बताईं.
आवे वाली फिलिमन में खेसारी लाल संगे “बलमा बिहार वाला”, पवन सिंह संगे “ठोक देब”, “प्यार झुकता नहीं”, “प्रतिज्ञा २” वगैरह बाड़ी सं. खुशी एह बाति के बा कि सगरी में हमार किरदार अलग अलग तरह के बा. हमरा एह किरदारन के दर्शकन के प्यार जरूर मिली उम्मीद करत बानी. वइसहूं दर्शक हमरा के बिहार के बेटी जानेले आ ओहिजा गइला पर जवन प्यार सत्कार मिलेला ऊ भुलइलो ना भुलाव. आ भुलइबो ना करब काहे कि एह प्यारे से हमरा ताकत मिलेला. .
दर्शकन ला कवनो सनेस ?
“मेरा वजूद तुमसे है,मन भी तुम, जान भी तुम, तुमसे है औकात, हजारो बातों में कहना है एक बात, तेरे दम से ही दम है, ना छोड़ना मेरा साथ” रउरा सभे हमार फिलिम देखत रहीं, हमरा के आपन नेह छोह देत रहीं. हम हर वक्त कोशिश करत रहब कि हर किरदार में राउर स्वस्थ मनोरंजन करत रहीं ………
(उदय भगत)


text:
पूनम प्रोडक्शन इंटरटेंमेंट के बैनर तले बने जा रहल भोजपुरी फिल्म ‘कब जाओगे’ के गाना के रिकार्डिंग के काम पिछला दिने मुंबई, चार बंगला म्हाडा के पंचम स्टूडियो में पूरा हो गइल.
एह फिल्म में कुल आठ गो गीत बाड़ी सँ जवना के कल्पना, इंदू सोनाली, रितेश सिंह, अलका झा, शिवांगी ‘शिवा’ आ घुंघरू का आवाज़ में रिकार्ड कइल गइल बा. संगीतकार हउवे गणेश पाण्डेय आ घुंघरू. गीत लिखले बाड़े जिग्नेश कुमार अउर गुड्डू लहरी. निर्माता आर.के. निषाद, निर्देशक अनिल लहरी, लेखक सागर अंजाना, छायाकार हीरा सरोज हउवे. फिल्म के मुख्य कलाकारन में सुजीत कपूर, सागर अंजाना, रश्मि श्रीवास्तव, अजय शानू, अमित लाल यादव, प्राची कुंदन वगैरह के नाम बा. एहमें नायक के भूमिका निभावत सुजीत कपूर के एगो अउरी भोजपुरी फिल्म ‘मोरा दरद न जाने कोई’ आवेवाली बा जवना में उनुकर नायिका गुंजन पंत बाड़ी. एह फिल्म के कहानी आजु के राजनीतिक माहौल पर लिखल बा. राजनीति आजु गुण्डा, लफाड़ियन के जमावड़ा बन के रह गइल बा आ अइसना में जब एगो ईमानदार आदमी राजनीति में उतरत बा त ओकरा तमाम मुश्किलन के सामना करे पड़ऽता. लेकिन आखिर में जीत सच्चाईए के होत बा.
(स्रोत – समरजीत)


text:
जफ़र इकबाल फिल्म्स का बैनर तले बनत भोजपुरी फिल्म “गुलाब थियेटर” के पोस्ट प्रोडक्शन मुंबई, म्हाडा के पी.एन.पी. स्टूडियो में तेजी से चल रहल बा.
“गुलाब थियेटर” एगो अइसन भोजपुरी फिल्म ह जवना में एगो लोक कलाकार के जिनिगी के अक्स देखावल गइल बा. देखावल गइल बा कि जब एगो प्रशिक्षित कलाकार जीवन के यथार्थ-रंगमंच पर चहुँपेला त ओकरा कवना कवना हालात के सामना करे पड़ेला. ई फिल्म गुलाब बाई नाम के एगो थियेटर कलाकार का जिनिगी से प्रेरित बा आ बनारस के ओही मशहूर लोक नृत्यांगना के समर्पितो बा.
एह फिल्म के कहानी में एगो नाजुक कलानेत्री आ एगो रफ-टफ ट्रक ड्राइवर के प्रेम कहानी बहुते खूबसूरती का साथ पेश करे के कोशिश कइल गइल बा. कुछ दिन पहिले एह फिल्म के 23 दिन के स्टार्ट टू फिनिश शूटिंग बिहार के हाजीपुर आ सोनपुर में करावल गइल रहे.
निर्माता मेंहदी हसन, लेखक-निर्देशक कमर हाजीपुरी, कैमरामैन, त्रिलोकी चौधरी, सह-निर्माता गुफरान अहमद नियाज, बबीता रिपु, अलमास अहमद, संगीतकार सी. वनवीर आ सतीश मुन्ना, गीतकार विरेन्द्र पाण्डे आ कमर हाजीपुरी. प्रमुख कलाकार विनय आनंद, कल्पना शाह, सुमीत बाबा, बृजेश त्रिपाठी, विजय खरे, क्षितिज प्रकाश, अर्जुन सिंह, इफ्तख़ार अहमद गुड्डू अउर आइटम गर्ल सीमा सिंह.
(समरजीत के भेजल रपट)


text:
कविता रचला के पहिले ओह में अपना के उतारल जरूरी बा। कविता में उतरला पर रचना के बीया दिल-दिमाग के गर्भ में पोसाई आ समय पर अईसन रचना होखी जेकरा में जिनगी के पानी छलछलाई आ लय फूटी माटी के। कविता के समझल,ओकरा में उतरल आ धारन कइल दुरूह काम बा बाकि सरोकार तs बनावहीं के पड़ी।
उत्तर आधुनिक अमेरिकी कविता के अगुआ कवि मार्क स्ट्रेंड (1934) के कविता बा---
If a man under stands a poem
he shall have troubles
If a man live with a poem
he shall die lonely
If a man conceives of a poem
he shall have one less child
(Mark Strand)
अगर केहू कविता के समझल
जानीं उ दिक्कत में पड़ल
अगर केहू कविता के जवरे-जवरे जीयल
समझीं कि उ तन्हा मुअल
जे केहू कविता के गरभ में धारन कइल
ओकर एगो लड़िका गइल


text:
देर से पता चलल एगो खबर, बढ़ियका त प्रचारक लोग तुरते बता भेजेला, से मालूम भइल कि भोजपुरी फिल्म निर्माता हरीश जायसवाल आ लेखक मुकेश पाण्डेय एगो भोजपुरी अभिनेत्री से छिनरपन आ भँड़ुअई वाला करतूत कइला का चलते गिरफ्तार कर लिहल गइल बा. एह दुनु जने पर आरोप बा कि ई लोग ओह अभिनेत्री के अपना फिलिम में रोल देबे के लालच दिहल लोग आ बाद में ओकरा से मनबढ़ चाहत राखे लागल लोग कि ऊ एह लोग के तृप्त करो. अभिनेत्री जब इंकार कर दिहलस त बतावल जात बा कि ई दुनु जने सोशल नेटवर्किंग साइट पर ओह अभिनेत्री के फोटो पर फूहड़ तंज कसे लागल. बाद में जब एह लोग के ऊ अभिनेत्री ब्लॉक कर दिहली त ई लोग मोबाइल पर फोन कर कर के आपन फूहड़पन बतियावे लागल. आजिज आ के ऊ अभिनेत्री एह लोग के फोन टेप कर लिहली आ पुलिस थाना में रिपोर्ट दर्ज करा दिहली. एकरा बाद एह लोग के अगस्त का पहिला हफ्ता में गिरफ्तार कर लिहल गइल.
हरीश जायसवाल आ मुकेश पाण्डेय गिरफ्तार
Advertisements


text:
हर कोई के एक दिन त मर ही के बा। काहे के बम-गोला बरसा के दहशत पैदा करे। अपना बुद्धि आऊर क्षमता के आधार पर सब के सब कुछ मिले के चाहे । तोरा मोरा हाय हाय आपन आपंन लुकावल छिपावल ही घातक हो रहल बा। अखबार मे छपल हम सुनले रही। एक गो बूढ़ा आदमी के पास सोना के गिन्नी रहे। ऊ जब बेमार पड़ल त ओकर पड़ौसी ओकरा के देख भाल करत रहे। पर ऊ जब मर गईल त ओकर दाह संस्कार भईल। सब लोग क़हत रहे की जरूर पड़ौसिया ओकर पईसा के लालच मे मदद करत रहे और सेवा-सुश्रूषा करत रहे। पडौसी त मानव भावना से करत रहे। पर ओकरा बड़ा दुख भईल । ओकरा के जहवा जलावल गईल रहे ओकर राख़ ऊलट पुलट के देखलस तब ओकरा पता चलल की बूढ़ा हलुआ मांग ओकरा अपन सोने के गिन्नी निगल गईल रहे। जब तक सरीर रहे तब तक ही सब कुछ लुका सकल । परंतु मरला के बाद सब कुछ इहे रह गईल । ई सच्ची कहानी के तअ हमनी के इहे सीखे के चाहे। जमा ओतने करे के चाही की हारी-बीमारी या आपत काल मे काम आ सके। जब सब कुछ इहे रह जाई त काहे जादे जमा आऊर काहे लुकावल छिपावल । समाजवाद के भावना से जीये चाहे। जेकर नारा होएके चाहे त " सबका सबके लिए "। जहां पर हमार-हमार के भावना होई होही मे खतरा बाटे । मन के पवित्र करे के चाही। एही से गाना ई गाना पर ध्यान देवे के चाही ---'तोरा मन दर्पण कहलाए,भले बुरे सारे कर्मों को देखे और दिखाये '। एही से हमरा जाने मे आज के दिन गंगा-स्नान और गुरु नानक जयंतीके नाम से जानल जा ला।
Wednesday, 28 November 2012
गुरु नानक जयंती ---पूनम माथुर
हर कोई के एक दिन त मर ही के बा। काहे के बम-गोला बरसा के दहशत पैदा करे। अपना बुद्धि आऊर क्षमता के आधार पर सब के सब कुछ मिले के चाहे । तोरा मोरा हाय हाय आपन आपंन लुकावल छिपावल ही घातक हो रहल बा। अखबार मे छपल हम सुनले रही। एक गो बूढ़ा आदमी के पास सोना के गिन्नी रहे। ऊ जब बेमार पड़ल त ओकर पड़ौसी ओकरा के देख भाल करत रहे। पर ऊ जब मर गईल त ओकर दाह संस्कार भईल। सब लोग क़हत रहे की जरूर पड़ौसिया ओकर पईसा के लालच मे मदद करत रहे और सेवा-सुश्रूषा करत रहे। पडौसी त मानव भावना से करत रहे। पर ओकरा बड़ा दुख भईल । ओकरा के जहवा जलावल गईल रहे ओकर राख़ ऊलट पुलट के देखलस तब ओकरा पता चलल की बूढ़ा हलुआ मांग ओकरा अपन सोने के गिन्नी निगल गईल रहे। जब तक सरीर रहे तब तक ही सब कुछ लुका सकल । परंतु मरला के बाद सब कुछ इहे रह गईल । ई सच्ची कहानी के तअ हमनी के इहे सीखे के चाहे। जमा ओतने करे के चाही की हारी-बीमारी या आपत काल मे काम आ सके। जब सब कुछ इहे रह जाई त काहे जादे जमा आऊर काहे लुकावल छिपावल । समाजवाद के भावना से जीये चाहे। जेकर नारा होएके चाहे त " सबका सबके लिए "। जहां पर हमार-हमार के भावना होई होही मे खतरा बाटे । मन के पवित्र करे के चाही। एही से गाना ई गाना पर ध्यान देवे के चाही ---'तोरा मन दर्पण कहलाए,भले बुरे सारे कर्मों को देखे और दिखाये '। एही से हमरा जाने मे आज के दिन गंगा-स्नान और गुरु नानक जयंतीके नाम से जानल जा ला।
4 comments:
जहां पर हमार-हमार के भावना होई होही मे खतरा बाटे । मन के पवित्र करे के चाही।ReplyDelete
ऐ गो नीमन सीख पईनी .... सामयिक सार्थक आलेख !!
nice presentationReplyDelete
nice presentationReplyDelete
04/12/2012को आपकी यह बेहतरीन पोस्ट http://nayi-purani-halchal.blogspot.in पर लिंक की जा रही हैं.आपके सुझावों का स्वागत है .ReplyDelete
धन्यवाद!


text:
माटी के क़र्ज़ बा हम मर के भी चुकायेब
तोरा के माटी क देब चाहे हमही माटी हो जायेब
कहत बानी उ हम करके देखायेम
इहा हम खाली हाथ ना जायेम
रै कसके पकड़ ना त झाड़ देम, तोरा के तऽ हम उखाड़ देम
जाहा से आइल बाड़े ओहि जा फेर से गाड़ देम
तोरा के तोरे जमीन पर पछाड देम, झण्डा भोजपुरी बेटा गाड़ देम
कहत बानी तोरा मन से हम इऽ फुहारपन आ अश्लीलता निकाल देम
जीती चाहे हारी हमरा कौनो परवाह नइखे
सही बता दी हमरा कौनो परवाह नइखे
भोजपुरिये हमार रब हऽ, भोजपुरिये हमार पीर
माई के आलावा और कुछो दरकार नइखे
लिखेब लिखेब लिखे के जरूर बा, बोलेब बोलेब बोले के जरूर बा
अश्लीलता आ फुहारपन के भागवे के जरूर बा
का करी हमार दिल तs मज़बूर बा
आपन भोजपुरी के इ बेमारी से मुक्ती दिवावे के जरूर बा
जब ले रही हमरा में रही जान
मर के भी भोजपुरी माई हम चुकाई तहार इ एहसान
रंग तहरा जीत के, रंग तहरा प्रीत के
चारु ओर लहराओ हमार तऽ इहे बा अरमान
चन्दन कुमार सिंह
हिन्दी फिल्म ABCD2 के गाना बन्दे मातरम के भोजपुरी अनुबाद


text:
विकिपीडिया:नया लेख कइसे सुरू करीं?
विकिपीडिया पर लेख लिखल
सीखल जाय कि रऊवा कइसे कौनों बिसय पर नाया लेख बना सकत बानी।
पहिले से मौजूद लेख में खोजीं[संपादन]
नीचे बाक्स में आपन लेख के टाइटिल डालीं आ खोजीं।
अगर सर्च के रिजल्ट में "ए विकि पर "XXXX" नाँव के पन्ना बनाईं !" आवे आ XXXX (राउर बतावल टाइटिल) लाल रंग से देखात होखे तब आप एह बिसय पर पन्ना बना सकत बानी।
हालाँकि, इहो धियान दीं कि पहिले हर संभव स्पेलिंग डाल के जाँच लीं की कौनों दुसरा ढंग से टाइटिल लिख के पन्ना न बनल होखे। पुरा निश्चित हो जाय की रउआं जवन बिसय चुनले बानी ओह पर पहिले से लेख नइखे तबे लेख बनावे शुरू करीं।


text:
पेन एंड कैमरा इन्टरनैशनल के बैनर में बनत भोजपुरी फिलिम ’सन ऑफ बिहार’ लेके आवत बाड़न निर्माता-वितरक महमूद अली. तेजस्वी नवही महमूद अली के जेतने तारीफ कइळ जाव कम रही. लागेलें त अभिनेता बाकिर बन गइले लेखक, निर्माता आ वितरक.
’सन ऑफ बिहार’ पूरा तरह से एक्शन, कॉमेडी आ रोमांस भरल मनोंरंजक फिलिम ह. एहमें कुल नौ गो गाना बा जवना के संगीत गुणवंत सेन आ राज सेन बनवले बाड़न, पिछला दिने एकरा एगो गाना के रिकार्डिंग मुंबई के ओशिवरा स्थित एस आर एस स्टुडियो मे मोहन राठौर के ४वाज में कइल गइल. फिलिम में ई गाना रवि किशन आ नगमा पर फिलिमावल जाई. शूटिंग लंदन आ भारत में भइल बा.
निर्देशक सरोज खान, गीतकार फणिन्दर राव, छायांकनकर्ता ए के एन सबिस्टियेन, कोरियाग्राफर सरोज खान, फाईटमास्टर शकील शेख, आ एडीटर गोविन्द बेलवरी हउवें.
मुख्य कलाकार, रवि किशन, नगमा, के आर के, लवी रोहतगी, बेबी फरीदा, स्पेशल गाना में रानी चटर्जी, मोनालिसा, रिंकु घोष आ पाखी हेगड़े बाड़ी.
रिकार्डिंग बेरा रवि किशन, नगमा, रानी चटर्जी, संजय भूषण पटियाला, महमूद अली वगैरह मौजूद रहलें.
(संजय भूषण पटियाला)


text:
विपक्ष के भारत बन्द देश के धड़कन रोक दिहलसि
भाजपा आ वामपंथी दलन के आह्वान पर काल्हु के भारत बंद देश के अधिकतर इलाका में सगरी काम काज रोक दिहलसि. अपवाद चेन्नई रहल जहवाँ बन्द के कवनो असर ना पड़ल. जबकि सबले खराब हालत कांग्रेस शासित महाराष्ट्र के मुंबई के रहल. दिल्लीओ पूरा तरह से बन्द रहल. कांग्रेस तबो एह हड़ताल के फ्लाप शो बतवले बिया. शायद ओकरा बुझाला कि देश के लोग मतिसुन्न हऽ जेकरा कुछ लउके सुनाव ना.
भारत बंद का बाद अब संसद बन्द
भारत बन्द के मिलल जोरदार जनसमर्थन से ईय्साहित राजग संयोजक शरद यादव एह लड़ाई के अब संसद का भीतर ले जाये के बात कहले बाड़न. भाजपा उनकर समर्थन कइले बिया आ कहले बिया कि पहिला दिने संसद ठप्प कर दिहल जाई. बाद के फैसला सगरी दलन से विचार का बार तय होखी. सरकार ओने आपन सेकूलर कार्ड खेलल शुरु कर दिहले बिया . ऊ एहग पर कटाक्ष कइले बिया कि वामपंथ कइसे भाजपा का साथे खड़ा हो गइल.
संघ के निर्दैश से भाजपा के फायदा मिलल
भारत बन्द का मामिला में उहापोह में पड़ल भाजपा के संघ स्पष्ट निर्देश दिहले रहुवे कि ओकरा भारत बंद के नेतृत्व करे के चाहीं. काल्हु का बंद में भाजपा सबले आगा रहल आ एकर मनोवैज्ञानिक असर पड़ल कि सबका लागत बा कि ई बन्द भाजपा के आहूत रहूवे. सच्चाई त इहे बा कि बन्द के आह्वान गैर कांग्रेसी गैर भाजपा दल कइले रहन बाकिर माहौल देख के भाजपा सबसे आगा खड़ा हो गइल. मामिला के नजाकत देख बाकी दल चुप लगा गइले.
रचनात्मक नेतृत्व पैदा करें मुसलमान
भारत के पूर्व राष्ट्रपति अब्दुल कलाम साहब कहले बानी कि देश के मुसलमानन के अपना में हीन भावना ना आवे देबे के चाहीं आ अल्पसंख्यक होखे के मनोवृति छोड़ के रचनात्मक नेतृत्व पैदा करे के चाहीं. ई नेतृत्व अइसन होखे जवन कमाण्डर का तरह ना हो के कोच का तरह के होखे आ अपना पूरा समाज के उत्प्रेरित करे. ऊ काल्हु राष्ट्रीय अल्पसंख्यक आयोग के एगो कार्यक्रम के संबोधित करत रहनी.
नक्सली इलाका में सेना के बहाली जरुरी नइखे
नक्सल प्रभावित इलाका के दौरा पर गइल केन्द्रीय गृह सचिव जी के पिल्लई कहले बाड़न कि अबही अइसनका कवनो जरुरत नइखे कि सेना के नक्सल प्रभावित इलाका में बहाल करे के पड़े. केन्द्रीय सुरक्षा बल आ राज्यन के पुलिस बेहतर तालमेल का साथे एह काम में लागल बाड़े. ओह इलाकन में विकास के काम तेज करे के जरुरत बा.
जेनरल सेल्स टैक्स सिस्टम लागू करे में लागल केन्द्र
केन्द्र सरकार के योजना बा कि अगिला पहली अप्रेल से देश भर में जीएसटी सिस्टम लागू कर दिहल जाव. एह काम में सबले बड़हन बाधा राज्य सरकार डालत बाड़ी सँ. ऊ लोग ई प्रणाली लागे का बाद होखे वाला नुकसान के भरपाई चाहत बाड़े. ई प्रणाली लागू भइला का बाद कई तरह के कर खतम हो जइहें सँ आ राज्य सरकार एहीसे चिन्तित बाड़ी सँ.
पवार के पर कतरे के मौका मिलल
केन्द्रीय कृषि मंत्री शरद पवार काल्हु खुदे प्रधानमंत्री से भेंट कर के आपन जिम्मेदारी कम करे के निहोरा कइलन. बिलाई का भाग से सिंकहर टूटल वाला अंदाज में कांग्रेस के मौका मिल गइल बा उनकर पर कतरे के. पवार अपनहू अब क्रिकेट के दुनिया सम्हारल चाहत बाड़े. उनका लगे अबही तीन गो मंत्रालय, कृषि, खाद्य, आ उपभोक्ता मामिला बा. अनुमान लगावल जा रहल बा कि काद्य आ सार्वजनिक वितरण उनका से ले लिहल जाई.
देश का अधिकतर हिस्सा में मानसून चहुँपल
काल्हु देश का अधिकतर हिस्सा में मानसून चहुँप गइल. छूट गइल बा त बस पूर्वांचल आ बिहार के अधिकतर इलाका. काल्हु दिल्ली, राजस्थान, पंजाब, हरियाणा, उत्तराखंड, हिमाचल प्रदेश में जोरदार बरखा पड़ल. काल्हु का एह बरखा से देश के कई इलाका में कुल मिला के दस आदमी के जान चल गइल.
बॉबी फिशर के लाश कब्र से निकालल गइल
जनवरी २००८ में ६४ साल का उमिर में मरल अमेरिका के मशहूर शतरंज खिलाड़ी बॉबी फिशर के शव अदालत का आदेश पर कब्र से निकालल गइल बा आ ओकर डीएनए टेस्ट करावल जाई. बॉबी फिशर के संपत्ति के चार गो दावेदार बाड़न आ इहे झमेला निबटावे खातिर ई टेस्ट करावल जा रहल बा. एगो फिलिपिनी महिला दावा कइले बिया कि ओकर नौ साल के बेटी के बाप फिशर रहले. एगो अउरी जापानी महिला अपना के बाबी फिशर के बीबी होखे के दावा कइले बिया.
खेल का दुनिया से
फीफा के विरोध का बाद नाइजीरिया सरकार अपना फुटबाल टीम पर प्रतिबन्ध लगावे के आदेश वापिस ले लिहले बिया. सहारा अपना पुणे टीम के कोच का रुप में आस्ट्रेलिया के क्रिकेटर आ कोच ज्याफ मार्श के बहाल कइले बिया. हमबर्ग मास्टर टूर्नामेंट में भारत के हॉकी टीम जर्मनी से हार गइल. आ आज फीफा के पहिलका सेमीफाइनल नीदरलैण्ड आ उरुग्वे का बीच.


text:
अबले रउरा सभे हिंदी फिलिमन पर बनल कम्प्यूटर गेम देखले होखब आ खेलले होखब. अब कम्प्यूटर गेम के चलन सिनेमा भोजपुरीओ में देखे के मिली. विनय आनंद के भोजपुरी फिल्म ‘दबंग दामाद’ पर एगो गेम लांच भइल बा परसेप्ट क्रिएशंस के बनावल. एह गेम तीन गो लेवल बा जवना में हीरो खलनायक से लड़त बा. इजी, मीडियम आ हार्ड मोड में तीन लेवल के एह गेम के टच स्क्रीन पर खेलल बहुते आसान बा. बतावल जात बा कि अबले पचीस हजार लोग एकरा के डाउनलोड कइले बा.
पहिला बेर कवनो भोजपुरी फिल्म पर बनल कंप्यूटर गेम से विनय आनन्द खासा उत्साहित बाड़ें काहे कि ई गेम उनका फिलिम ‘दबंग दामाद’ पर आधारित बा. इहो एगो तरक्की के बात बा सिनेमा भोजपुरी ला.
(शशिकांत सिंह रंजन सिन्हा के रपट)


text:
कश्मीर मुठभेड़ में विदेशी समेत तीन गो आतंकी मरइले
श्रीनगर,12 मार्च (वार्ता). जम्मू कश्मीर के अनंतनाग जिला में आजु सुरक्षा बल आतंकियन से मुठभेड़ में एगो विदेशी आतंकी समेत तीन गो आतंकवादियन के मार गिरवलें.
खबर मिलल रहुवे कि इलाका में कुछ आतंकवादी लुकाइल बाड़ें त राष्ट्रीय राइफल्स, जम्मू कश्मीर पुलिस के विशेष अभियान ग्रुप अउर केंद्रीय रिजर्व पुलिस बल साझा आभियान में अनंतनाग जिला के हकूरा में ओहनाी के खोजल शुरु क दिहलें.
सुरक्षा बल जब गांव के एगो खास इलाका का तरफ बढ़लें त ओह लोग पर आतंकवादी फायरिंग करे लगलें त सुरक्षा बल के जवाबी कार्रवाई में तीन गो आतंकवादियन के मार गिरावल गइल.
मराइल तीन गो में से एगो आतंकवादी पाकिस्तानी ह आ दू गो कश्मीरी. एहनी का लगे से बहुते हथियार आ गोलाबारूद बरामद भइल बा. एह आतंकवादियन में श्रीनगर के इसा फाजिल आ अनंतनाग के कोकरनाग के सैयद ओबैसी शामिल बाड़े. तिसरका के पहचान अबहीं नइखे हो पावल.


text:
मोबाइल पर बतियावल अब महँग होई
गदहा त खेत चर के अघा गइल आ मजे में बा बाकिर ओकर खामियाजा अब आम आदमी के भुगते के पड़ी. केन्द्रीय दूर संचार मंत्री कपिल सिब्बल कहले बाड़न कि अब लाइसेंस लेबे वाली कंपनी के स्पेक्ट्रम खातिर अलगा से भुगतान करे के होई. पुरनकी कंपनियन के ६.२ मेगाहर्ट्ज फोकट में मिली जबकि नयकी कंपनियन के १.८ मेगा हर्ट्ज. एहले अधिका खातिर अलग से भुगतान करे के पड़ी. नयका लाइसेंस लेबे वाली कंपनी एकरा के अपना साथ होखे वाला अन्याय बतावत बाड़ी सँ.
अबही ले स्पेक्ट्रम के दाम तय नइखे भइल आ जवन तय होखी उहे भुगतान करे के पड़ी. मोबाइल कंपनी कहत बाड़ी सँ कि सरकार के एह फैसला से मोबाइल सेवा महँग करे के पड़ी.


text:
का मोदी के यू.पी.पुलिस पर भरोसा नइखे…
शायद भाजपा के पीएम उम्मीदवार नरेन्द्र मोदी के यूपी पुलिस पर भरोसा नइखे आ एहीसे कानपुर में 19 अक्टूबर के होखे वाला रैली के सुरक्षा व्यवस्था देखे गुजरात पुलिस के वरिष्ठ अधिकारी आवत बाड़े.
यूपी पुलिस के एगो बड़ अधिकारी यूनीवार्ता के बतवले कि पुलिस उपमहानिरीक्षक स्तर के अधिकारी के नेतृत्व मे गुजरात पुलिस के टीम एहीजा आवत बिया. टीम के दू जने आ चुकल बाड़े आ बाकीओ लोग आवते बा.
गुजरात पुलिस के टीम पहिले लखनऊ में पुलिस महानिदेशक कार्यालय मे बड़ अधिकारियन से भैंट करी आ तब कानपुर जाई. ओहिजो सभा स्थल पर जाए से पहिले कानपुर के स्थानीय पुलिस अधिकारियन से भेंट करी.
उत्तर प्रदेश मे भाजपा के एह पहिलका चुनावी रैली के नाम प्रदेश अध्यक्ष लक्ष्मीकांत बाजपेयी विजय शंखनाद रैली रखले बाड़न. इहे नाम बाकीओ आठ रैलियन के रही. आखिरी रैली के नाम बाद में तय होखी.
मोदी के कार्यक्रम के जानकार देते प्रदेश अध्यक्ष बतवलन कि मोदी दुपहरिया 02.35 पर मैदान पर आ जइहे आ साँज 04.45 पर वापस जाए ला निकलीहें.
एह बीच रैली के व्यवस्थापक बतावत बाड़न कि नरेन्द्र मोदी के सुरक्षा ध्यान मे राखत मंच बनावल जात बा. एकरा मे वास्तु से अधिका सुरक्षा आ व्यवहारिक पक्ष पर धेयान दीहल जात बा. कह ता लोग कि तीन गो मंच बनावल जाई. बीच वाला मंच एक सौ फीट लमहर, तीस फीट चौडा आ दस फीट ऊंच होखी, एह मंच पर मोदी आ पार्टी अध्यक्ष राजनाथ सिंह का साथे दस बारह गो राष्ट्रीय नेते मौजूद रहीहें.
नरेन्द्र मोदी के रैली के युद्धस्तर पर प्रचार होखत बा आ पार्टी आपन पूरा ताकत झोंक दिहले बिया. रैली में ना आ पावे लोग मोबाइल पर भाषण सुन सकी. फोन नंबर 02245014501 डायल करके लोकल रेट पर भाषण सुनल जा सकी.
एह रैली कानपुर मे सिरिफ इटावा, मैनपुरी, कन्नौज, फर्रुखाबाद, औरैय्या, आ कानपुर देहात के भाजपा कार्यकर्तन के बोलावल गइल बा. बाकी जगहा के लोग के मना कइल गइल बा एह रैली में आवे से काहे कि ओह भीड़ लायक मैदान नइखे.
(वार्ता)


text:
जापान केरऽ सहायता सें बिहार म॑ मिनी बुलेट-मेट्रो जैसनऽ ट्रेन लानै के तैयारी, नीतीश कुमार १८ फरवरी सें चार दिना के जापान दौरा प॑
नयी दिल्ली :जापान केरऽ सहायता सें बिहार म॑ मिनी बुलेट-मेट्रो जैसनऽ ट्रेन लानै के तैयारी चली रहलऽ छै । बिहार केरऽ मुख्यमंत्री नीतीश कुमार १८ फरवरी सें चार दिना लेली जापान दौरा प॑ जाय रहलऽ छै । ई दौरान बिहार म॑ मिनी बुलेट-मेट्रो टाइप ट्रेन लानै क॑ ल॑ क॑ नीतीश सरकार आरू जापान सरकार के बीच औपचारिक समझौता करलऽ जाय के संभावना जतैलऽ जाय रहलऽ छै । ई ट्रेन पटना सें बोधगया के बीच लगभग १०० किलोमीटर के बीच चलतै । मालूम हुअ॑ कि ई रूट केरऽ पर्यटन के लिहाज सें भी काफी महत्व छै । पूरा विश्व के बौद्ध अनुयायी लेली बोधगया सबसें बड़ऽ धार्मिक स्थल छेकै । ई महत्वाकांक्षी प्रॉजेक्ट क॑ जापान सरकार फंड देतै । चर्चा छै कि ई ट्रेन समझाैता के अलावा जापान सें रेकार्ड निवेश केरऽ प्रॉजेक्ट्स क॑ भी बिहार म॑ लानै लेली अंतिम रूप देलऽ जाय रहलऽ छै । प्रमुख समाचार पत्र एनबीटी आरू प्रभात खबर केरऽ वेबसाइट प॑… Read More


text:
पिछला हफ्ता एक जने के पटावे खातिर दोसरा जने के पठा दिहल गइल. जिनका के पठावल गइल से ओह राज्य के पालक रहलें आ लोग कहत बा कि एह बहाने उनुका के पटावे के कोशिश कइल गइल बा जिनकर सहारा अगिला साल के चुनाव का बाद लेबे के जरूरत पड़ सकेला.
राजनीति में हर तरह के पट्टी पढ़ावत रहेला लोग बाकिर कूटनीति में चालबाजी के एगो अइसन नमूना देखे के मिलल बा कि जीव सन्न दे रहि गइल. सुनत पढ़त देखत आइल रहनी कि सगरी खूदाई एक तरफ जोरू के भाई एक तरफ. अब कूटनीतिओ में एकर पालन होखे लागल बा. मलकिनी का नइहर के हर अपराधी हमनी के ठेंगा देखावत आजाद होखत जात बा आ हमनी के बूता नइखे कि ओहन के विरोध कर पाईं स. मलकिनी के गोल के लोगो मुँह पर पट्टी बान्ह लिहले बा. केकर मईया बाघ बियानी कि मलकिनी के नइहर से जुड़ल मुद्दा पर आपन मुँह खोल सको. से सभे पटा गइल बा. केहू के आँख पर पट्टी पड़ल बा त केहू मुँह पर पट्टी बान्ह लिहले बा. जानत बा लोग कि ओह लोग के बात रउरा सभे पतियाएब ना से ऊ लोग रउरा के पटियावे के कोशिशे छोड़ दिहले बा एह मुद्दा पर. जानत बा कि रउरा के एह बात पर पटकनिया दिहल संभव ना हो पाई त पटकुनिया पड़ गइल बा ऊ लोग.
अब एतना देर के पटपटाहट से रउरो बहुत कुछ साफ हो गइल होई कि हम कवना पट्टी के बात करत बानी. आ हो सकेला कि एह फेर में पटावल, पठावल, पटियावल, पतियावल, पट्टी पढ़ावल, पट्टी बान्हल, पट्टी पड़ल, पट्टी, पटाइल, पटकुनिया, वगैरह पर से धेयान हट गइल होखी. अपना विद्यार्थी जीवन में हमनी के वाक्य में खाली जगहन के शब्दन से भरे के कहल जात रहुवे परीक्षा में. बाकिर बतकुच्चन में हम कुछ शब्द ले लिहिलें आ फेर ओह शब्दन के गोलियावत वाक्य भरत रहीलें. ई त भइल बतकुच्चन के रचना प्रक्रिया आ हम त हमेशा इहे चाहब कि रउरो सभे राजनीतिक गोलबंदी भूला के एह शब्दन के मतलब आ ओकर इस्तेमाल पर धेयान दी सभें. सामयिक मुद्दन के इस्तेमाल त बस सुभीता खातिर कर लिहल जाला कि बतियावे आ समुझे में आसानी होखे. ओकर कवनो निहितार्थ निकलला के जरूरत ना होखे.
दू हफ्ता में फगुआ आवत बा से ढेरे कादो पाँकी फेंकल लगावल जाई. कुछ दोसरा पर लागी कुछ रउरो पर पड़ सकेला. दोसरा के गोबर लगावे में आपनो हाथ त गंदा होखहीं के बा. केकर केकर लीहीं नाम कमरी ओढ़ले सगरी गाँव. बाकिर तकलीफ एह बात के बा कि जब कवनो देश अपना बात से मुकर जाव त फेर केकर भरोसा रहि जाई. बाते से आदमी पान खाला बाते से लात खाए के नौबत आ जाला. आ एहसे बोलत घरी बहुते सम्हर के रहे के चाहीं. आ फेर कवनो बात के लमरलो के सीमा होखे के चाहीं. बात ह हनुमान जी के पोंछ त ह ना कि जतना मन करे बढ़वले चल जाईं. से अब एहिजे रोकत बानी आजु के बतकुच्चन.


text:
थॉमस बैबिंगटन मैकाले
थॉमस बैबिंगटन मैकाले (अंगरेजी: Thomas Babington Macaulay; सटीक उच्चारण: थौमस् बैबिंग्टन् मैकाॅलेऽ) (25 अक्टूबर 1800 – 28 दिसंबर 1859) जिनके लार्ड मैकाले के नाँव से जानल जाला, एगो अंगरेज राजनीतिक नेता, इतिहासकार, लेखक आ कवी रहलें। इनके प्रसिद्ध किताब ऑन ब्रिटिश हिस्ट्री के मास्टरपीस रचना मानल जाले। 1835 में शिक्षा के बारे में इनके बिचार "मैकाले मिनट्स" के नाँव से छपल जे भारत में अंगरेजी ब्यवस्था के शिक्षा के आधार बनल। मैकालेवाद के रूप में इनके बिचार भारत के शिक्षा पर अभिन ले पर्भावी मानल जालें।
संदर्भ[संपादन]


text:
राहुल गाँधी बुड़बक हउवन कि बताह ? – “जवाब के सवाल” जरुरी बा
राहुल गाँधी का बारे में सोशल मीडिया पर अतना चुटकुला पसरल रहेला कि बुझाव ना कि कवन साँच ह कवन गप. राहुलो अपना तरफ से कुछ उठआ ना रखसु कि उनुका के लोग महाविद्वान मान लेव आ उनुका कहला पर कुछ कहे के जरुरत मत समुझे.
आजु फेरु अइसने हो गइल. एह खबर के ठीक पहिले वाला खबर में राहुल के बयान आइल बा जवना में ऊ अरुण जेटली के पीएनबी घोटाला में लपेटे के कोशिश कइले बाड़न. बाकिर हर बेर का तरफ राहुल फेरु एगो सेल्फ गोल मार दिहले बाड़न.
जवना स्रोत का आधार पर राहुल बिना सोचले समुझले आपन ट्वीट चेंप दिहले बाड़न, भा उनुकर ट्वीटर हैण्डल देखे वाला उनुकर पीडी ई काम क दिहले बा, ऊ अपनहीं माम चुकल बा कि एह बाति में कवनो दम नइखे. मेहुल चोकसी के कंपनी का तरफ से जेटली के बेटी के फर्म के रिटेनरशिप पर राखत जरुर गइल रहे बाकिर एह से पहिले कि ऊ कंपनी चौकसी के कवनो सलाह दीत, भांडा फूट चुकल रहे आ फर्म तुरते अगवाह वापिसो क दिहलसि.
अब सवाल उठत बा कि का बिना पूरा पढ़लहीं राहुल भा उऩुकर हैण्डल चलावे वाला ई ट्वीट चेप दिहलसि आ कि उनुका के दोसर बाति बतावल गइल रहुवे आ बाद में ओह खबर के निराधार होखला के खबर समय रहते राहुल के ना चहुँपावल जा सकल.
एहीसे कहल जाला कि बुड़बक बुझावे से मरद आ राहुल के जे कुछ सीखा पढ़ा लेव ऊ महागुरु.


text:
टटका खबर, शनिचर, 6 जलवरी 2018
सीबीआई के विशेष अदालत शनिचर का दिने रांची में राजद अध्यक्ष लालू प्रसाद के चारा घोटाला से जुड़ल एगो मामिला में साढ़े तीन बरीस के जेल आ दस लाख रुपिया के जुर्माना के सजा सुनवलसि. अगर जुर्माना ना भरीहें त छह महीना अउरी जेल में रहे के पड़ी. घोटाले में शामिल आ बिहार विधानसभा के लोक लेखा समिति के अध्यक्ष रहल जगदीश शर्मा के सात बरीस के जेल आ दस लाख रुपिया जुर्माना लगावल गइल बा. अउरियो लोगन के एह मामिला में सजा आ जुर्माना सुनावल गइल बा. लालू चारा घोटाला के एगो केस में पहुलहूं सजा पा चुकल बाड़ें आ जमानत पर रह के राजनीति बूकत रहले हँ.
जम्मू कश्मीर के सोपोर इलाका में आतंकियन के लगावल एगो बम फटला से गश्त लगावत चार गो सिपाहियन के मौत हो गइल बा आ कुछ अउरिया लोग घवाहिल हो गइल बा. ओने टॉप में शुक का दिने पहाड़ धसकला से मरेवालन के गिनिती 11 हो गइल बा. दस जने के लाश मिल गइल बा बाकिर एगो अबहियों नइखे मिलल.
सउदी अरब में सरकारी खर्च में भइल कटौती का खिलाफ प्रदर्शन करे वाला एगारह गो शहज़ादन के गिरफ्तार क लीहल गइल बा. ई लोग फेर से सरकारी खरचा पर पानी आ बिजली देबे के माँग करत रहुवे.
केपटाउन क्रिकेट टैस्ट में दक्षिण अफ्रीका के पहिलका पारी के 286 रन का जवाब में बीसीसीआई के टीम 209 रन बना के आउट हो गइल.
कांग्रेस अध्यक्ष राहुल गांधी अपना दुलरुआ हार्दिक पटेल के सलाह मानत परेश धानाणी के गुजरात में पार्टी विधायक दल के नेता बनावे के एलान क दिहले बाड़न.
विदेशी मुद्रा भंडार में पिछला 32 महीना के सबले बड़ तेजी का साथे 29 दिसंबर के पूरा भइल हफ्ता में बढ़ के 409.37 अरब डॉलर हो गइल बा.
देवरिया में अपराध के रोकथाम करे का मकसद में जिलाधिकारी सुजीत कुमार आ पुलिस अधीक्षक राकेश शंकर अपनहीं वाहन चेकिंग अभियान के कमान थाम लिहले बाड़ें.
यूपी में पड़त कड़ाका का ठण्ड का बीच अठवीं कक्षा आठ तक के छात्र-छात्रावन के स्वेटर देबे के काम सगरी 75 जिलन में शुरु हो गइल बा.
बस्ती जिला के के हर्रैया इलाका के महुघाट में दू गो भाई मिलके अपना बाप आ मयभावत महतारी के टाँगी से काट के मुआ दिहलें आ ओकरा बाद थाना जा के सरेंण्डर क दिहलें.
देवरिया में पिछला सत्रह दिन से चलल आवत वकीलन के हड़ताल शनिचर का दिने खतम हो गइल. दीवानी अधिवक्ता संघ के अध्यक्ष विद्या सागर मिश्र बतवलें कि जिलाधिकारी सुजीत कुमार से भइल बातचीत का बाद एकर फैसला लीहल गइल बा.
कुशीनगर के पडरौना इलाका के साहबगंज तुरहा टोला के एगो लड़िका के नहर में गिरला का बाद डूबला से मौत हो गइल.
पूर्वी चम्पारण जिला के पताही इलाका के बेलाहीराम गांव में कुछ बदमाश एगो किराना व्यापारी के गोली मार के मुआ दिहले सँ.
सारण जिला जेल में बंद एगो कैदी के तबियत खराब भइला का बाद इलाज का दौरान शुक का राति में मौत हो गइल.


text:
खुद बचपने से विकलांग नालन्दा जिला के सोनू सागर के मानना बा कि विकलांगता के अभिशाप से वरदान में बदलल जा सकेला आ एही सोच के अपना जइसन दोसर विकलांगन के जागरुक करे खातिर ऊ दू गो टेलीफिल्म बनवले बाड़े जवना से ऊ विकलांग लोग में नया उर्जा भरे के काम कर रहल बाड़े. साथही ऊ पल्स पोलियो अभियानो खातिर लोग के जागरुक बना रहल बाड़े.
सोनू सागर के कहनाम बा कि राज्य आ केन्द्र सरकार अमिताभ बच्चन आ सचिन तेंदुलकर जइसन बड़हन सितारा से पल्स पोलियो के प्रचार करा रहल बाड़े जवना लोग के विकलांगता के दर्द से कवनो लेना देना नइखे. कहलन कि एगो विकलांग होखे का चलते ऊ एह दर्द के निमना से भोगले बाड़े आ ओहि दर्द के अपना टेलीफिल्म का मार्फत सबका सोझा ले आइल बाड़न, एह फिल्म के कहानी एस के अमृत के आ निर्देशन अनिल एस मेहता के बा. छायांकन संजीव कुमार के बा. निर्माता सोनू सागर खुद हउवन.
एहमें सोनू सागर, नेहा नयन, नवाब, अरशद, मुंदन आ एजाज के खास भूमिका बा.
(स्रोत : रंजन सिन्हा )


text:
हिन्दी फिल्मन के मिस्टर परफेक्शनिस्ट कहल जाये वाला अभिनेता आमिर खान वाली भूमिका भोजपुरी सिनेमा का परदा पर भोजपुरी के नयका स्टार प्रवेशलाल यादव मशहूर निर्देशक असलम शेख के फिल्म तू ही मोर बालमा में करत नजर आये वाला बाड़न. प्रवेश लाल के किरदार वइसने बा जइसन थ्री इडियट्स में आमिर खान के रहुवे.
निर्माता ऋतेश ठाकुर के एह फिल्म से प्रवेश बहुते उत्साहित बाड़न. हालही में फिलिम के डबिंग के काम पूरा भइल बा. एहमें कई गो गानो गवले बाड़े प्रवेशलाल. नायिका बाड़ी रिंकू घोष. गौर करे लायक बात बा कि प्रवेश आजुकाल्ह भोजपुरिया परदा छपले बाड़न आ पिछला साल के उगत सितारा हउवन जिनकर भूमिका चलनी के चालल दुल्हा आ परिवार में बहुते बड़ाई पवलसि. अभिनेता का रुप में प्रवेश लाल के दू गो फिल्म अबही फ्लोर पर बाड़ी सँ. अभय सिन्हा के आज के करण अर्जुन आ अशोक गुप्ता के दिल.
(स्रोत : प्रशान्त निशान्त)
Like this:
Like Loading...
Related


text:
नारायणदत्त तिवारी के आपन डीएनए जँचवाये के आदेश
दिल्ली हाई कोर्ट यूपी आ उत्तरांचल के पूर्व मुख्यमंत्री आ आंध्रप्रदेश के पूर्व गवर्नर नारायण दत्त तिवारी के आपन डीएनए जँचवावे के आदेश दिहले बा. वरिष्ठ कांग्रेसी नेता नारायण द्त्त तिवारी के रोहित शेखर आपन जैविक बाप होखे के दावा कइले बाड़न. रोहित के कहना बा कि नारायण दत्त तिवारी के उनका महतारी का साथ नाजायज संबंध रहे आ ऊ ओहि संबंध के उपज ह. नारायण दत्त तिवारी एह जाँच से बाचे खातिर हर कानूनी प्रयास करत आइल बाड़न. बाकिर दिल्ली हाई कोर्ट कहलसि कि ऊ एगो युवक के अपना बाप का बारे में जाने के अधिकार के अनदेखी नइखे कर सकत. ८५ साल के नारायण दत्त तिवारी आंध्र प्रदेश के राज्यपाल पद से तब इस्तीफा दिहले रहलें जव एगो टेप में उनका के तीन गौ औरतन का साथे रिकार्ड कर के देखावल गइल रहे. एह से नारायण दत्त के मर्दानगी के केहू चुनौती ना दे सके.


text:
अब आर पार के लड़ाई होखी पूर्वांचल खातिर
काल्हु पूर्वांचल स्वाभिमान यात्रा के समापन गोरखपुर में हो गइल. समापन सभा में अमर सिंह का दांये बायें, मनोज तिवारी, संजय दत्त, जयाप्रदा वगैरह लोग मौजूद रहे. अपना बीमारी का बावजूद पौने पाँच सौ किलोमीटर के यात्रा कर के पूर्वांचल राज्य के अलख जगावे वाला अमर सिंह कहलें कि कई गो मुख्यमंत्री आ देश के प्रधानमंत्री देबे वाला पूर्वांचल आजु उपेक्षित बदहाली में बा. एकरा साथे अबले सिर्फ धोखा होत रहल बा बाकिर पूर्वांचल अब अउरी ठगाये खातिर तइयार नइखे. सिने अभिनेता आ पूर्वांचल खातिर समर्पित हो चुकल मनोज तिवारी कहलें कि अब पूर्वांचल राज्य बने से केहू रोक ना पाई.
सभा में बड़हन भीड़ जुटल रहे जवन यात्रा के सफलता दर्शावत रहे.


text:
कंप्यूटर नेटवर्क
कंप्यूटर नेटवर्क या डेटा नेटवर्क एक तरह के टेलीकम्यूनिकेशन नेटवर्क हऽ जेह में एक से ढेर कंप्यूटर यंत्र, जिनहन के नोड भा टर्मिनल कहल जाला, आपस में डेटा लिंक द्वारा जुड़ल रहे लें आ आपस में संसाधन साझा क सके लें। नोड सभ के बीच में कनेक्शन केबिल द्वारा भी हो सके ला आ वायरलेस के द्वारा भी। कंप्यूटर नेटवर्क के नोड, यानि कि अलग-अलग तरह के कंप्यूटर यंत्र सभ, होस्ट होखे लें। होस्ट अइसन यंत्र हवे जे कौनों संसाधन या आँकड़ा ऑफर करे ला। एह होस्ट सभ में पर्सनल कंप्यूटर, मोबाइल यंत्र, फोन, सर्वर इत्यादि भी हो सके लें आ अन्य कई तरह के नेटवर्किंग यंत्र भी।
दो गो कंप्यूटर यंत्र अगर आपस में अइसन तरीका से जुड़ल होखें कि कवनो एक ठो यंत्र दोसरा ले जानकारी भेज सके, तब ई कहल जाई कि ऊ दूनो एक ठो नेटवर्क से जुड़ल बाने, या दुनों मिल के कंप्यूटर नेटवर्क बना रहल बाने।
कंप्यूटर नेटवर्क बहुत छोट स्तर पर भी हो सके ला आ बहुत ब्यापक स्तर पर भी। उदाहरण खातिर इंटरनेट एक तरह के कंप्यूटर नेटवर्क हवे जेह में बहुत भारी संख्या में बिबिध प्रकार के कंप्यूटर यंत्र आपस में जुड़ल बाने।


text:
भोजपुरी सिनेमा के गरम लिट्टी कहाएवाली मोनालिसा भोजपुरी परदा पर डबल धमाल मचवले बाड़ी. एह ईद पर रिलीज भइल मोनालिसा के दुनू फिलिम ‘खून भरी माँग’ आ ‘दीवानगी हद से’ के बॉक्स ऑफिस पर जबरदस्त रिस्पॉन्स मिलल बा.
‘खून भरी माँग’ फिलिम में मोनालिसा अपना पर भइल अनेत के बदला लेत लउकत बाड़ी त ‘दीवानगी हद से’ फिलिम में दहेज प्रथा जइसन सामाजिक अपराध के पर्दाफाश करत. ‘खून भरी माँग’ में मोनालिसा के नायक राज आ ‘दीवानगी हद से’ में राकेश मिश्रा बाड़न.
अपना दुनू फिलिमन के मिलल सफलता से मोनालिसा गदगद बाड़ी.
(प्रशान्त-निशान्त)


text:
Protest march to save Amjhaur
Irrate people of Sasaram demonstrated at local collecteriote on Tuesday 17th Aug demanding opening of PPCL, Amjhaur.
मंगल का दिने सासाराम समाहरणालय पर
पीपीसीएल के अमझौर फैक्टरी फेर से शुरु करवावे के माँग ले के अमझौर बचाओ संघर्ष मोर्चा का बैनर में प्रदर्शन भइल. मोर्चा के कहनाम बा कि सोनगंगा खाद फैक्टरी खातिर जमीन किसान दिहले बाकिर कंपनी के जमीन निजी कंपनी के दे दिहल गइल. अब ओह कंपनी के बंद पड़ल सोनगंगा कारखाना के फेर से शुरु करावे के कहल जाव भा दोसर वइसने कारखाना शुरु करावल जाव. किसानन से लिहल गइल जमीन के बिक्री पर रोक लगावल जाय.


text:
मुरली मनोहर मन मोहन के कामे ना आ पइहन
लोक लेखा समिति के अध्यक्ष मुरली मनोहर जोशी साफ कर दिहले बाड़न कि टूजी स्पेक्ट्रम घोटाला के समहर जाँच खातिर जेपीसी बनावल जरुरी बा काहे कि लोक लेखा समिति के आपन सीमा बा आ ऊ अपना सीमा का बाहर ना जा सके. कांग्रेस के कहना रहे कि प्रधानमंत्री जब लोक लेखा समिति का सोझा आपन बयान देबे के तइयार बाड़न त जेपीसी के का जरुरत बा ? ओकरा डर बा कि जेपीसी बनला का बाद ओकरा पर पार्टी के नियन्त्रण ना रह पाई आ ऊ वइसनका सवाल पूछ सकेले जवना से प्रधानमंत्री, केन्द्र सरकार, आ कांग्रेस पार्टी के फजीहत हो सकेला. इहे सब सोच के कांग्रेस पीएसी का छत्र छाया के सहारा लिहल चाहत रहुवे. विडम्बना ई बा कि पीएसी के अध्यक्ष विपक्ष के जोशी हउवें जबकि जेपीसी के अध्यक्ष कवनो कांग्रेसी होखी.
ओने सुब्रह्मण्यम स्वामी कहले बाड़े कि अगर केन्द्र सरकार एह मामिला में जल्दी कुछ ठोस काम नइखे करत त ऊ सोनिया गाँधी आ मनमोहन सिंह पर अदालत में सवाल उठा सकेलें.


text:
भोजपुरिया दर्शकन के आपन चैनल महुआ पर चल रहल रियलिटी शो डांस संग्राम अपना पूरा शबाव पर आ गइल बा. लोकप्रियता आ गुणवत्ता दुनु में ई शो दोसरा बड़का कहल जाये वाला रियलिटी शोअन के टक्कर दे रहल बा. अब एह कार्यक्रम में एगो दू गो ना पूरा एगारह गो प्रतिभागी वाइल्ड कार्ड इंट्री मार रहल बाड़े.
एह हफ्ता देखावल जाये वाला शो में अलगा अलगा राज्यन के डांसिग स्टार आपन कौशल देखावे आ रहल बाड़े. एह में से चार गो चुनिन्दा प्रतिभागी चुनल जइहें जे मुकाबिला में शामिल होखिहन. हर प्रतिभागी अपना स्टाइल में इंट्री मरीहें आ फेर आपन आपन प्रस्तुति दीहें. शो का दौरान जज सरोज खान, आ टीम मालकिन श्वेता तिवारी प्रतिभागियन से कहली कि जे भी आवे ई मत कहे कि ई ओकर पहिलका प्रस्तुति ह. काहे कि जिनका लोग से राउर कम्पटीशन बा ऊ लोग बहुते आगा निकल चुकल बा.
देखल जाव कि एह प्रतिभागियन में से के आगा बढ़त बा आ के घर वापिस लवटि जात बा.
स्रोत : प्रशान्त निशान्त


text:
Home Tags भोजपुरी फिल्म वांटेड
Tag: भोजपुरी फिल्म वांटेड
पवन सिंह अभिनीत भोजपुरी फिल्म वांटेड का गाना यूट्यूब पे बना...
भोजपुरी सिनेमा के गायिकी के सिरमौर व पावरस्टार पवन सिंह का गाया हुआ मोस्ट वेटेड भोजपुरी फिल्म वांटेड का गाना पलंगिया सोने ना दिया...
भोजपुरी फिल्म वांटेड के गाने के शूटिंग के दौरान पवन सिंह...
श्री जे सोहरता प्रोडक्शन के बैनर तले बन रही भोजपुरी फिल्म वांटेड अब अंतिम चरण में है। ऐसे में एक गाने की शूटिंग के...
भोजपुरी फिल्म वांटेड की शूटिंग कम्पलीट, होली पर होगी रिलीज
निर्माण के समय से ही चर्चा बटोरने वाली श्री.जे.सोहर्ता फ़िल्म प्रोडक्शन के बैनर तले बन रही एक्शन भोजपुरी फिल्म वांटेड की शूटिंग उत्तर प्रदेश...
भोजपुरी फिल्म वांटेड के सेट पर सोनम का जन्मदिन
भोजपुरी सिनेमा के सुनहरे दौर में पावरस्टार पवन सिंह के साथ भोजपुरी फिल्म वांटेड से नई सनसनी खूबसूरत बाला रूपहले परदे पर धमाकेदार एंट्री...
पवन सिंह और मणि भट्टाचार्य अगली भोजपुरी फिल्म वांटेड एक साथ
अदाकारा मणि भट्टाचार्य इन दिनों एक्शन स्टार पवन सिंह के साथ रोमांस करती नजर आ रही हैं, हालांकि ये खबर उनके रियल लाइफ से...


text:
लोकतंत्र, आजादी, अनेकता, आ उद्यम खातिर समर्पित दू गो देश भारत आ अमेरिका का बीच बहुते कुछ समिलात बा. मानव इतिहास के हमनी दुनू देश सकारात्मक राह देखवले बानी जा आ हमनी के समिलात कोशिश, हमनी के सहज आ अनूठा जोड़ीदारी आवे वाला बहुते बरीसन ले अंतर्राष्ट्रीय सुरक्षा आ शान्ति बनावे में सहायता दे पाई.
अमेरिका आ भारत के बीच के संबंध न्याय आ बरोबरी खातिर हमनी के दुनू देशन के लोग के समहर इच्छा का चलते बा. साल 1893 में जब स्वामी विवेकानन्द हिन्दूत्व के वर्ल्ड रिलीजन का रूप में पेश कइलन त ई काम उ अमेरिका के शहर शिकागो में कइलन. जब मार्टिन लूथर किंग जूनियर अफ्रीकन अमेरिकन का खिलाफ होखेवाला भेदभाव आ पूर्वग्रह का खिलाफ खड़ा भइले तब ऊ भारत के महात्मा गाँधी से दिहल शिक्षा का असर में आ के कइलन. आ खुद गाँधीजी हेनरी डेविद थोरू के विचारन से आपन विचार गढ़े में सहायता लिहलन.
राष्ट्र का रूप में हमनी का अपना नागरिकन के विकास खातिर दसियन बरीसन से सहकार कइले बानी जा. भारत के लोग हमनी के सहकार के बरियार नींव के याद रखले बा. हरित क्रांति से उपजल अन्न उत्पादन में भइल बढ़ोतरी आ भारत के आईआईटी एह सहकार से मिलल परिणाम में खास बा.
आजु हमनी के जोड़ीदारी मजबूत, भरोसाजोग आ टिकाऊ बा अउर ई पसरल जात बा. हमनी के संबंध पहिलहूँ से बेसी दुतरफा सहकार देखत बा आ ई खाली संघराष्ट्र के स्तरे पर नइखे राज्य आ स्थानीय स्तर ले आ सेना, निजी उद्यम आ नागरिक समाजो ले चहुँपत बा. साँच कहीं त अतना कुछ हो चुकल बा कि साल 2000 में अटल बिहारी बाजपेयी कहले रहन कि हमनी का सहज मीत हईं जा.
एह बढ़त सहकार के कई बरीस का बाद कवनो दिने हमनी के विद्यार्थी संगे मिल के शोध करत, हमनी के वैज्ञानिक संगे मिल के बहुते आधुनिक तकनीक विकसित करे में, आ बड़का अधिकारी मिल बइठ के दुनिया के मुद्दा पर विचार करत मिल जइहें. हमहन के सेना जमीन पर, आसमान में, समुद्र में मिल जुल के अभ्यास करत रहेलें. आ धरती से मंगल ग्रह तक चहुँपावे में हमहन के अंतरिक्ष कार्यक्रम के सहभागिता त अभूतपूर्व बा. आ एह जोड़ीदारी का बीच भारतीय अमेरिकन समुदाय दुनू देशन का बीच जिन्दा आ सक्रिय पुल बन के मौजूद बा. आ एकरा मिलल सफलता हमनी दुनू देशन के लोग के जानदार संबंध, अमेरिका के खुला समाज के अमूल्यता, आ मिल के हमनी दुनू देश का कर सकीलें एह सभ के सबले साँच झलक ह.
एकरा बावजूद, हमनी के आपसी संबंध अबहियों आपन पूरा ऊँचाई ले नइखे चहुँपल. भारत में नयका सरकार संबंधन के गहराई आ पसार देबे के सहज अवसर बन के आइल बा. फेरू ताकत पवले हमहन के अभिलाषा आ बढ़ल भरोसा से हमनी का साधारण आ पारंपरिक लक्ष्य का पार जा सकीलें जा. समय आ गइल बा कि हमनी का नया एजेन्डा बनाईं जा जवना से हमनी के नागरिकन ला मजबूत फायदा चहुँप सके.
ई एजेन्डा वइसन होखी जवन दुतरफा लाभ ला व्यापार, निवेश, आ भारत के विकास के महत्वाकांक्षी एजेन्डा के समरस करे वाला तकनीक का क्षेत्र में सहकार के सहज राह खोजे आ साथही दुनिया के बढ़न्ती के इंजन का रूप में अमेरिका के अउरो स्थापित कर सके. आजु जब हमनी का वाशिंगटन में मिलब जा तब हमनी का ओह राहन का बारे में चरचा करब जा जवना से मैनूफेक्चरिंग के बढ़ावा मिलो आ फेर से नया कइल जा सके वाला उर्जा के सहज आ सुलभ बनावल जा सके, साथही हमनी के पर्यावरणो के सुरक्षो मजबूत होखो.
हमनी का चरचा करब ओह राहन का बारे में जवना से अपना बेसिक सेवा के उपलब्धता,भरोसापन आ गुण खास क के गरीब नागरिकन ला सुधारे का काम में लागल भारत आ अमेरिका बीच के व्यापार, वैज्ञानिकन आ सरकारन का बीच सहकार बढ़ सको. एह काम ला अमेरिका पूरा से तइयार बा सहयोग करे ला. एह बारे में तुरत काम करे वाला बात बा “स्वच्छ भारत” अभियान जवना ला अमेरिका अपना निजी क्षेत्र आ नागरिक समाज के नया खोज, अनुभव आ तकनीक के इस्तेमाल सगरी भारत में सफाई आ स्वच्छता खातिर करी.
अमेरिका के वाशिंगटन पोस्ट खातिर अमेरिका के राष्ट्रपति बराक ओबामा आ भारत के प्रधानमंत्री नरेन्द्र मोदी के साझा संपादकीय के भोजपुरी अनुवाद.
(Full text in Bhojpuri of the joint edit of Narendra Modi and Barak Obama written for Washington Post.)


text:
बिहार से ना हटावल जाई सीआरपीएफ के बारह गो टुकड़ी
कुछ महीना पहिले अचके में केन्द्र सरकार बिहार से सीआरपीएफ के बारह गो टुकड़ी के हटा के झारखंड भेजे के फैसला ले लिहलसि. एही बारह कंपनियन में उहो कंपनी शामिल रहुवे जवना के लालू प्रसाद के सुरक्षा में लगावल गइल रहे. लालू एकर शिकायत कइलन. एह बारह कंपनियन के अधिका जवान बिहारे के हउवें. बाद में एह कंपनियन के कर्नाटक चुनाव में भेज दिहल गइल. अब केन्द्र कहत बा कि एह कंपनियन के हटावल ना जाई.
एह बीच बिहार पुलिस अपना हिसाब से अपना कंपनियन के ओह जगहन पर तैनात कर दिहले रहुवे जहवाँ से सीआरपीएफ हटावल रहे.


text:
काल्हु सोमार का दिने बलिया के श्रीराम बिहार कालोनी में “पाती” कार्यालय पर भोजपुरी आ भोजपुरी साहित्य का हाल पर बिचार बतकही करे खातिर मुजफ्फरपुर (बिहार) से डा॰ब्रजभूषण मिश्र आ डा॰ जयकान्त सिंह पहुँचल लोग. इहाँ, विश्व भोजपुरी सम्मेलन, बलिया इकाइयो से जुड़ल कवि साहित्यकारन के जमावड़ा हो गइल जवना में श्री विजय मिश्र, कन्हैया पाण्डेय, हीरालाल हीरा, नवचंद्र तिवारी, शिवजी पाण्डेय रसराज, विनोद द्विवेदी, आदि का उपस्थिति से ई वैचारिक गोष्ठी अउर सार्थक हो उठल.
भोजपुरी के भाषा-सम्मान, स्वीकार आ मान्यता का नाँव पर बहुत ढेर दिनन से, बहुत लोग, कई एक संस्था, दल आ जमात आन्दोलन चलावत आ रहल बा. इतिहास इहे बा कि चाहे अखिल भारतीय भोजपुरी सम्मेलन होखे भा विश्व भोजपुरी सम्मेलन; चाहे क्षेत्रीय आधार प बनावल भोजपुरी संगठन, ऊ या त बँट गइल या थाक के बइठि गइल या कुछ लोगन निजी वर्चस्व आ एकाधिकारी व्यवहार से अलस्त पड़ गइल. भोजपुरी में बहुत कामो भइल, साहित्यिक विकासो तेज भइल बाकि भोजपुरी स्वाभिमान खाली एगो थोथा नारा बनि के रहि गइल. बतकही में, कतने निष्ठावान लोग भइल, जे लागि भीरि के एह भाषा साहित्य का सँग सँग भोजपुरी कला, संगीत आदिके गहिराई, ऊँचाई आ विस्तार दिहलस. अपना कइला के बखान ना बाकि गुनावन जरूर होखे के चाहीं.
आज के स्थिति अउर निराश के वाली बा. मौका परस्तन आ आत्मप्रदर्शन का अति का चलते ना त भोजपुरी के उत्कृष्टता के मूल्यांकन होता, ना त सम्मान. आपन आपन डफली बजावे आ भोजपुरी के स्वयम्भू मसीहा बने के होड़ का कारन ना त आजु ले भोजपुरी के राज्य स्तर पर अपना भाषा में प्राथमिक शिक्षा के अधिकार मिलल ना पूरा संरक्षन; हँ एकर राजनीतिक उपयोग जरूर भइल. भोजपुरी के सरकार भाषा तक ना माने आ सबले पहिले एकरा के गैर अनुसूचित भाषा के मान्यता दिआवल जरूरी बा आ ओकरा बादे अठवीं अनुसूची में डाले के बात उठावल सही रही.
वैचारिक बतकही का बाद भोजपुरी साहित्य पर कुछ महत्वपूर्ण अकादमिक काम के योजना बनावल गइल आ फेर डा॰ अशोक द्विवेदी का आवास पर एगो कवि गोष्ठी आयोजित भइल, जवना में ब्रजभूषण मिश्र के हालही में प्रकाशित कविता संकलन “खरकत जमीन / बजरत आसमान” के कुछ कविता पाठ मिश्रजी का मुँहें सुनल गइल.
एह कवि गोष्ठी में हीरालाल’हीरा’, शिवजी पान्डेय रसराज, कन्हैया पाण्डेय, जयकान्त सिंह’जय’, अशोक द्विवेदी, विजय मिश्र, अशोक तिवारी, नवचंद्र तिवारी आदि लोग आपन कविता सुनावल.


text:
बूँद भर पानीबूँद भर पानी के खातिर मन तरस के रह गइल
उमड़ के आइल घटा हालत प हँस के रह गइल॥
जब कि पथरा गइल कब से ई नजरिया हार के
आज उकठल काठ पर सावन बरस के रह गइल॥
हर जगह बालू के पसरल बा समुन्दर दूर तक
दूर से आइल ई पातर धार फँस के रह गइल॥
सोच में बीतत रहल बा जब कि जुग-जुग से समय
जिन्दगी फाँसी बनल गरदन में कस के रह गइल॥
लोग चारो ओर हमरा पर तरस खाइल बहुत
हाय, करइत साँप अइसन लाज डँस के रह गइल॥
******
भोर हो गइलखोल द दुआर, भोर हो गइल।
किरिन उतर आइल,
आ खिड़की के फाँक से धीरे से झाँक गइल,
जइसे कुछ आँक गइल,
भीतर से बन्द बा केंवाड़ी त
बाहर के साँकल के पुरवाई झुन से बजा गइल,
आँगन के हरसिंगार, दुउरा के महुआ जस,
चू-चू के माटी पर अलपना सजा गइल,
ललमुनियाँ चहक उठल,
बंसी के तान थोर हो गइल।।
रोज के उठवना जस, ऊठ, अब जाग त
किरिन-किरिन जूड़ा में खोंस ल,
झुनुक-झुनुक साँकल से पुरवाई बोलल जे,
पायल में पोस ल ;
अँचरा से महुआ के गंध झरल
हरसिंगार गंध साँस-साँस में भरल,
अँगना तूँ चहक ललमुनिया अस,
दुअरा हम बंसी बजाईं
कि मन मोर हो गइल।
खोल द दुआर, भोर हो गइल।।


text:
खबर एक नजर में (24 मई 2011)
सदानंद सिंह के जमानत याचिका खारिज
बिहार विधान सभा में क्लर्कन का बहाली में मुकदमा का चलते तब के विधानसभाध्यक्ष सदानंद सिंह आ सोलह जने अउर लोग विशेष अदालत में जमानत के अर्जी लगवले रहुवे जवना के अदालत खारिज कर दिहलसि. एह मामिला में बयालीस लोग का खिलाफ मुकदमा दर्ज करावल गइल बा.
सांसद निधि के उपयोग पर उहापोह
बिहार सरकार अपना विधायकन के कोष त खतम कर दिहलसि बाकिर केन्द्र सरकार के सांसद निधि अबहियो चालू बा. बाकिर बिहार सरकार के उहापोह का चलते सांसदो निधि के इस्तेमाल नइखे हो पावत. पिछला दिने भाजपा अध्यक्ष डा॰सीपी ठाकुर सरकार के एह व्यवहार पर आपत्ति जतावत कहले कि सरकार के व्यावहारिक नजरिया राखे के चाहीं जेहसे कि राज्य के छप्पन गो सांसदन के निधि के इस्तेमाल हो पावे.
सरकारो चाहेले कि पुलिस बेईमाने रहे
सरकारी नियम कायदा पुलिस विभाग के बेईमान भा जालिम बने पर मजबूर कर देला. सरकार पुलिस विभाग खातिर जवन तेल भत्ता निर्धारित कइले बिया तवन तब के ह जब पेट्रोल दस रुपया लीटर मिलत रहे. आजु का दिन में पेट्रोल के बाव सड़सठ पार बा. अइसनका में तेल के बिना विभाग के गाड़ी चलो त कइसे. एह चलते विभाग दोसरा से पेट्रोल के दाम निकलवइबे करी भा दोसरा के जीप गाड़ी कब्जा कर के अपना इस्तेमाल में ले आई.
आँखि के पुतरी से भेंट कइले बाबूजी
द्रमुक नेता करुणानिधि काल्हु दिल्ली का तिहाड़ जेल में बंद अपना बेटी कोझिमोई, जवना के मतलब होला आँखि के पुतरी, से जेल में एक घंटा ले बतियवले. द्रमुक नेता के सोनिया गाँधी से भेंट करे के कवनो कार्यक्रम ना रहल जबकि एहसे पहिले ऊ जबो दिल्ली आवत रहले सोनिया से भेंट जरुर होत रहे. अबकि उनका के तोस देबे खातिर गृहमंत्री चिदम्बरम भेंट करे तमिलनाडू भवन गइले.
नाजायज संपत्ति सरकार के
अगर लोकपाल बिल खातिर बनावल जात विधेयक पास हो गइल त करिया कमाई से बनावल संपत्ति सरकार ले ली. इहो कहल जा रहल बा कि अगर कवनो लोकसेवक कवनो संपत्ति का बारे में पहिले जानकारी नइखे देत आ बाद में पता चलत बा त मानल जाई कि ऊ सपत्ति नाजायज ह आ ओकरा के जायज ठहरावे के जिम्मेदारी ओह लोकसेवक के रही.
मुंबई हमला पाकिस्तान सरकार का देखरेख में भइल रहे
पाकिस्तानी मूल के अमेरिकी नागरिक डेविड हेडली शिकागो का एगो अदालत में अपना गवाही में बता सकेला कि मुंबई हमला पाकिस्तान सरकार का जानकारी में भइल रहे. अदालत में मुकदमा पेश करत अभियोजन पक्ष मुंबई हमला का बारे में विस्तार से जानकारी दिहले बा. एह में कहल गइल बा कि डेविड हेडली सकरले बा कि मुंबई हमला पाकिस्तान के आईएसआई का देखरेख में भइल रहे. एह हमला का पहिले डेविड खुद मुंबई गइल रहे आ जगहन के जानकारी बिटोरले रहुवे.


text:
हमनी के उद्देश्य
मत्ती 19:14 यीशु कहलन, ''छोट छोट बच्चन के हमरा पास आवे द लो, उनका लोगन के मत रोक लो, काहे कि ईश्वर केे राज्य ओही लोग जइसन लोग के ह ।''
बच्चन खातीर बाईबिल एह कारण बा ताकि उ लोग सचित्र बाईबिल के कहानी के वितरण आ संबंधित सामग्रीके वि-िभन्न प्रकार के माघ्यम से, जेवना में वल्र्ड वाईड वेब, मोबाईल फोन, पी डी एस, रंगल आ छापल भाग,आ रंगीन किताब शामिल बा, के द्वारा यीशु मसीह के बारे मे हर भाषा बोले वाला बच्चन के जानकारी दिहल जा सके ।
इ बाईबिल के कहानी संसार के 1ण्8 बिलीयन बच्चन के बॉंटे खातीर बा इ जहॉं भीे संभव हो सके ।
मुफ्त मे छापल कहानी !
सुसमाचार प्रचार के भाग के वितरकगण, बच्चन के कहानी के कुछ भाग मुफ्त में छापत बा बॉंट रहल बॉंडें !
एह पर खाली ओह लोग से सम्पर्क करे के काम बा । evangelicaltract.com


text:
राम जेठमलानी, एलिक पद्मशी, रामदास आठवले आ प्रेम शुक्लो सम्मानित भइलें.
भोजपुरी सिनेमा जगत आ टेलीविजन के जानल मानल नाम रिंकू घोष के पिछला दिने भारत के तमाम महान विभूतियन का साथे सम्मानित कइल गइल. मौका रहल मुंबई के पांच सितारा होटल ट्राइडेंट में आयोजित ‘न्यूजमेकर अचिवर्स अवार्ड २०१४’.
एह समारोह में सवश्रेष्ठ हिन्दी संपादक के अवार्ड हिन्दी समाचार पत्र ‘सामना’ के संपादक प्रेम शुक्ला के आ भोजपुरी सिनेमा जगत में उल्लेखनीय काम कइला ला भोजपुरी सिनेमा के नंबर वन अभिनेत्री रिंकू घोष के न्यूजमेकर अचिवर्स अवार्ड दिहल गइल. ई अवार्ड लीक से अलगा हट के समाज में कुछ जाने जोग काम करे वालन के दिहल जाला.
एकरा अलावे विज्ञापन फिल्म निर्माता एलिक पद्मशी के विज्ञापन का क्षेत्र में, मशहूर अधिवक्ता राम जेठमलानी के कानून आ राजनीति में, सिनेमा जगत में जाने जोग काम करे ला सरोज खान के आ पत्रकारिता में बढ़िया काम करे ला बलिराम गायकवाड के उनका जाने जोग काम कइला ला लाईफटाईम अचीवमेंट अवार्ड दिहल गइल.
एह मौका प बंगलोर के एम. लक्ष्मी नारायणन के बेस्ट आईएएस अवार्ड, नेता रामदास आठवले के चर्चित दलित नेता अवार्ड, मशहूर समाजसेविका लक्ष्मी नारायण त्रिपाठी के, टीवी पत्रकार विकास श्रीवास्तव के, अउर कामेडियन सुरेश मेननो के सम्मानित कइल गइल.
भारत के तमाम दिग्गज विभूतियन का बीच भोजपुरी सिनेमा जगत में उल्लेखनीय योगदान ला सम्मानित भइला का बाद रिंकू घोष बहुते खुश नजर अइली. कहली कि एह अवार्ड से उनका पर अउरी बेहतर काम करे के जिम्मेदारी बढ़ गइल बा.
(शशिकांत सिंह, रंजन सिन्हा)


text:
सीबीएसई बोर्ड के 12वीं के परीक्षार्थियन ला राहत के खबर
दिल्ली हाई कोर्ट आजु सीबीएसई बोर्ड के 12वीं के परीक्षार्थियन के राहत देत मान लिहलसि कि सीबीएसई एह साल आपन पुरनका मॉडरेशन नीति जारी राखो आ कठिन सवालन का बदले ग्रेस मार्क देवे कै नीति प एह साल कायम रहो.
दिल्ली हाई कोर्ट के प्रभारी मुख्य न्यायाधीश गीता मित्तल आ न्यायाधीश प्रतिभा एम सिंह के बेंच एगो गार्जियन आ वकील का तरफ से दायर लोकहित याचिका में कइल एह बाबत निहोरा के मान लिहलसि. निहोरा करे वाला के कहना रहल कि एह साल एह नीति में कवनो बदलाव कइला से परीक्षार्थियन का सोझा कई तरह के नया परेशानी खड़ा हो जाई खास क के ओह विद्यार्थियन ला जो विदेश जाए के सोचले बाड़ें.
हँ, अदालत सीबीएसई से ई सवाल जरुरे कइलसि कि अगिला साल से एह नीति में बदलाव करे में का परेशानी बा. काहे कि एह साल के परीक्षा के परिणाम त अब जारी होखे वाला बा.


text:
शिवानंद तिवारी बागी हो गइलन नीतीश का खिलाफ
पटना 29 जनवरी (वार्ता) राज्यसभा के दुबारा उम्मीदवार ना बनवला का चलते जदयू: के बड़का नेता शिवानंद तिवारी नाराज हो गइल बाड़न आ लोकसभा चुनाव लड़े से इंकार क दिहले बाड़न. उनुकर कहना बा कि नीतीश उनुका के बक्सर से लोकसभा चुनाव लड़वा के हरवावल चाहत बाड़न. नीतीश के नीयत उनुका बोली से झलकत बा आ एह चलते शिवानंद तिवारी अइसन गलती ना कर सकसु.
कहलन कि नीतीश उनुका से अतना नाराज बाड़न कि उनका के नकारे का फेर में दू गो बेकसूरो के लटका दिहलन आ एनके सिंह अउर साबिर अलीओ के टिकट काट दिहलन. जबकि साबिर अली एही भरोसा प जदयू मे आइल रहलन कि उनुका के दुबारा राज्यसभा मे भेजल जाई.


text:
वइसे त आमतौर पर फिल्मी अभिनेत्रियन में ग्लैमरस बने क होड़ लागल रहेला बाकिर एह दौड़ से हटके अभिनेत्री गुंजन पन्त एगो साधारण घरेलू महिला के किरदार निभाके बहुते खुश नज़र आवत बाड़ी आ उहो सुपर स्टार विनय आनद के आदर्श पत्नी बन के. जल्दिए रिलीज होखे वाली फिलिम “लक्ष्मण रेखा” में ऊ एगो नॉन ग्लैमरस बाकिर बहुते प्रभावशाली महिला के किरदार में नज़र अइहें. आशा प्रोडक्शन के बैनर तले बनल आ भारतीय संस्कार अउर संस्कृति के परोसत एह फिलिम के निर्माता अशोक गुप्ता आ आशा गुप्ता हवे लोग, निर्देशन कइले बाड़न मनोज गिरी .
बकौल गुंजन पन्त एह किरदार के निभावल उनुका ला चुनौती आ जिम्मेदारी भरल रहे. एह किरदार में उनुका अइसन भारतीय नारी बने के रहल जे अपना परिवारे के आपन दुनिया मानले बाकिर ज़रुरत पड़ला पर ऊ हर लक्ष्मण रेखा पार करत समाज आ दुनिया के सामना हिम्मत से कर सकेले. कहली कि उनका गर्व बा कि एतना बढ़िया किरदार निभावे के मौका मिलल आ निर्माता अशोक गुप्ता आ आशा गुप्ता के आभार जतवली कि लीक से हटल एह फिलिम के निर्माण कइल लोग.
गौरतलब बा कि “लक्ष्मण रेखा” के “यू/अ सर्टिफिकेट” मिलल बा. इहे बतावत बा कि आजु का तारीख में बनत भोजपुरी फिलिमन के छबि से अलगा बा ई फिलिम. फिलिम के पहिला झलक निकलते गुंजन पन्त का लगे ढेरे बधाई मैसेज आ फ़ोन आवे लागल.
फ़िलहाल गुंजन पन्त के अनेके फिलिमन के ऑफर मिलत बा बाकिर ऊ बहुते सोच समुख के फिलिम चुनत बाड़ी. गुंजन पन्त के सादगी भरल सुन्दरता के सभे तारीफ करेला आ परदा पर उनकर सहज अभिनय सिनेप्रेमियन के दिलोदिमाग में रच-बस जाला.
(अपना समाचार)


text:
Nalanda will again achieve its glory as a centre of excellance
A bill was introduced in Rajya Sabha on Saturday to establish Nalanda University. This proposed university shall again achieve its glorious past status not only in India but all over the world.
नालन्दा विश्वविद्यालय अधिनियम २०१० शनिचर का दिने राज्यसभा में पेश कर दिहल गइल आ अगिला हफ्ता एकरा लोकोसभा से मंजूरी मिल जाये के उमेद बा. एह विधेयक पर सगरी दल के सदस्य एकमत रहले कि एकरा के अइसन बनावल जाय कि दुनिया में भारत के ज्ञान के पताका फेर से फहराये लागे.
प्राचीन नालन्दा विश्वविद्यालय में सगरी देशन के विद्यार्थी पढ़े आवत रहले. एह देशन में अफगानिस्तान, बुखारा, इंडोनेशिया समेत दोसरा देशन के करीब दी हजार शिक्षक आ छात्र एह विश्वविद्यालय में ज्ञान के दीपक जरावत रहले.


text:
अग्नि क्रिएशन के बैनर तले बने जात ‘अग्नि’ के संगीतमय मुहूर्त पिछला दिने चार बंगला, म्हाडा के स्वरलता रिकार्डिंग स्टूडियो में करावल गइल. एह मौका पर संगीतकार शत्रुघ्न के निर्देशन में गायिका वर्षा तिवारी के आवाज़ में एगो रोमांटिक गीत रिकार्ड भइल. वइसे एह फिल्म में आठ गो गाना बा जवना के गीतकार हउवें प्यारे लाल यादव आ गौतम. निर्देशक ए.एस. नाथन कथा आ पटकथो लिखले बाड़न. कोरियोग्राफर मुर्गन, एक्शन वाली तेजा आ कैमरामैन विलियम्स.
एह फिलिम ला मनोज पाण्डे, मनोज टाइगर आ अर्पिता माली के चयन हो गइल बा. नायिका आ बाकी कलाकारन के चुने के काम चलत बा.
फिल्म के बारे में निर्देशक ए.एस. नाथन बतवलन कि एगो एक्शन फिल्म ह जवना का जरिए नवहियन के एगो संदेशा दिहल जाई. एह फिलिम में पहिला बेर भोजपुरी में साउथ इंडियन स्टाइल के एक्शन देखे के मिली.
मुहुर्त पर बिरहा सम्राट अभिनेता विजय लाल यादव, दीपक भाटिया, बालेश्वर सिंह, गोपाल राय, धर्मेश, लल्लन सिंह, नूर कुरैशी, शिवांशु पाण्डे, अशोक जैन, दक्षिण भारत के ‘थीना ठंडी’ अखबार के पत्रकार दुरई आ अउरिओ खासमखास लोग मौजूद रहल.
(स्रोत समरजीत)


text:
डी.एस. फिल्म इंटरटेनमेंट के बैनर तले बने जात भोजपुरी फिल्म ‘घुस के मारब’ के भव्य म्यूजिकल लांचिंग पिछला दिने वीरा देसाई (मुंबई) के एम्पायर स्टूडियो में मशहूर गायक उदित नारायण के गावल टाईटल गीत रिकार्ड कर के कइल गइल. संगीतकार परिवेश-दर्पण, गीतकार राना सिंह आ निर्देशक जितेन्द्र सुमन हउवें. जितेन्द्र सुमन एह फिल्म के संवादो लिखले बाड़ें. कहानी पटकथा शिवम तिवारी के लिखल ह जे एकर नायको बाड़न आ एहसे पहिले ‘फौजी’ जइसन बहुचर्चित फिलिम में काम कर चुकल बाड़ें.
घुस के मारब फिलिम में शिवम पुलिस इन्स्पेक्टर बनल बाड़ें जे अपराधियन का खिलाफ आवाज़ उठावत बा. फिलिम पूरा तरह से एक्शन फिल्म होखी जवना के शूटिंग सितम्बर से बनारस आ गाजीपुर में करावल जाई.
म्यूजिकल लांचिंग के मौका पर गाजीपुर के पूर्व बसपा विधायक डा. राजकुमार सिंह गौतम, विनोद गुप्ता, अरुण बाली, राहुल तिवारी, डॉ. राजेन्द्र कुमार, संदीप तिवारी, अजय पाल सिंह, अमर देवगड़े, राजेश सिंह, के. रामजी, संजय शर्मा वगैरह गणमान्य लोग मौजूद रहल.
(समरजीत के रपट)


text:
– जयंती पांडेय
रामचेला बड़ी परेशान रहलन. काहे कि उनकरा आफिस में ढेर लोग के परमोशन भइल बाकिर उनकर ना भइल रहे. अब इ बात के दुखड़ा उ केकरा से रोवस. बस मुंह लटकवले रहस. अब लस्टमानंद त घाघ. उ आपन चेला के दरद बुझ गइलन. एक दिन एकांता देख के पूछिए लेहलन, ‘काहे बाबू, कउना बात से परशान बाड़? बतइब त मन के दुख कुछ हलुके होई अउर हो सकता कि कउनो रस्तो निकल आए.’
रामचेला सकुचात-सकुचात बतवलन कि उनकरा डिपारटमेंट में कई लोग के परमोशन भइल बाकिर उनकरा के छोड़ दिहल गइल. एहिसे काम में मन नइखे लागत.
लस्टमानंद ठठाइके हंसलन अउर एगो कहानी सुनाये लगलन. रउओ सबे सुनीं –
एगो सरकारी आफिस ढेर ऊंच जगह पर बनल रहे. ढेर दिन से गदहा के पीठी पर पानी लाद के ओहिजा पहुंचावल जाये. जउन गदहा के एही काम में लगावल गइल रहे ओकरा के घास खातिर रोज-रोज मजूरी दिहल जात रहे. एगो मरमाह चपरासी ओही पइसा से घास खरीद के ओही गदहा के आगे डाल देत रहे. एक बेर नोटिस आइल कि ओहिजा जेतना लोग काम करेला ओकर नाम भेजल जाए अउर ओकरा के परमानेंट करमचारी मानल जाव. एगो मरमाह बड़का बाबू ओहिजा काम करस. उ गदहवा के नाम ‘गदर्भ दास’ लिखी के ओकरा आगे ‘सेवक’ लिख के भेज देहलन. एकरा बाद सरकारी कायदा- कानूने के मोताबिक अब आफिस से ओकरा कामो के रिपोर्टो भेजाए लागल, जेमे बतावल गइल कि ओकर काम बहुते बढ़िया बा. काम के मोताबिक बाद में सीनियरन के लिस्ट में ओकर नाम ढेर मजदूरी के साथ चढ़ावे के फरमान जारी भइल. इ हुकुम के पालनो होखे लागल. एही बीचे कउनो अधिकारी एह बात पर आपत्ति जतवलन कि गदहन के परमोशन नाहीं हो सकेला, अउर इ फाइल अपना बड़का अफसर का लगे पठा दिहलन. बड़का अफसर एकदमे सरकारी नियम कायदा में चले वाला रहलन. त उ आपन टिप्पणी दिहलन कि ‘नियम अउर पहिले के सिफारिश के मोताबिक बढ़ावल तनख्वाह दिहल जाए, काहे कि गदहा के परमोशन ऊपर से भइल बा, एही से अधिकारी लोग के आदेश के मानल जरूरी बा. हमनी के काहे रिस्क ली जा. जब ओकर काम बढ़िया बा त ओकरा के सीनियर भइला के लाभ मिलहीं के चाहीं. ओकर लाभ घटवला के रिस्क काहें लिहल जाए. एह बात पर कउनो पशु प्रेमी बवाल कर दी त ओकर जिमदार के होई. काल उ गदहा कोर्ट में खड़ा हो जाई त के जवाब दिही. ‘मानव अधिकार आयोग’ भा ‘पशु अधिकार आयोग’ के के जवाब दिही. छोटका अफसर चुपा गइलन. अब उ गहदा परमोशन पा के ए घरी मस्त बा.
आपन गुरु लस्टमानंद के सुनावल इ कहानी पर रामचेला के दुख हलुक भइल कि नाहीं, बाकी उ इ बात बूझ गइलन कि गदहों के परमोशन रिपोर्ट कार्ड के आधार पर हो जाला, अइसना में उनकरा आपन रिपोर्ट कार्ड हमेशा दुरुस्त रखवाये के पड़ी. उन कर आंख अब खुल गइल.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
भोजपुरी के अनेके हिट एल्बम दे चुकल निर्माता निदर्शक राकेश कुमार के कंपनी राकेश सिने मिडिया प्रा. लि. के फिलिम “प्यार कवनो खेल ना ह” में खेसारी लाल यादव आ नेहाश्री सिंह एक संगे नजर अइहें. एह फिलिम का जरिए लाडो मधेसिया के रुपहला परद पर लांच कइल जात बा. लाडो मधेसिया भोजपुरी लोक गायक का रूप में चर्चित बाड़ें.
याद करीं कि निर्माता अलोक कुमार के सुपर सुपर हिट फिलिम “साजन चले ससुराल” से नेहाश्री सिंह अपना फिलिमी सफर के शुरूआत कइले रही आ नायक रहलन खेसारी लाल यादव. किस्मत दुनु के साथ दिहले रहे आ दुनु जने अपना पहिलके फिलिम से सुपर स्टार बन गइले. “प्यार कवनो खेल ना ह” के शूटिंग बिहार के छपरा, सिवान, गोपालगंज का अलावे पुरी, दिल्ली आ नैनीताल के खुबसूरत लोकेशन पर भइल बा. एहमें रोमांस आ एक्शन भरपूर बा. गाना नौ गो बाड़ी स जवना के गवले बाड़न खेसारी लाल यादव, विनोद राठोर, इंदु सोनाली, खुशबू जैन अउर आलोक कुमार. गीतकार हउवें महेश परदेशी, कृष्ण बेददी, आ श्याम देहाती. संगीत दिहल ह एम. एम बदर के. छायांकन बिरजू चौधरी, डांस विशाल, फ़ाइट पपू कराटे, आ मेकअप धर्मवीर के बा. मुख्य कलाकार बाड़ें खेसारी लाल यादव, नेहाश्री, लाडो मधेसिया, सी.पी. भट्ट, अरुण कुमार, अनीता सिंह, मो. आरिफ, सिराज भगत अउर उमेश सिंह.
(भोजवुड न्यूज)


text:
हम त अपना बेटा से परेशान बानी. 60 हजार रुपिया मकान से किराया मिलेला आ ऊ हमनी के साठो रुपिया ना देव. हम मरद मेहरारू कबो कवनो रिश्तेदार के दीहल खाना खा लेलीं त कबो रो रो के रात बीता देनी सँ. अपने घर में बेगाना बना दीहल गइल बा हमनी के. अधिकारियन किहाँ गइनी सँ, बाकिर कुछऊ ना भइल. अब कहाँ जाईं केने जाईं बुझात नइखे. लोग कहत बा कि अदालत के सहारा ल लोग, बाकिर ओकरो ला त साधन चाहीं, राह मालूम होखे के चाहीं. ई कहत कहत ऊ सुबुके लगलन. उनकर नाम पता जनला से कवनो फायदा नइखे ना ही कवनो जरूरत बा. ना त बेटा घरे से निकाल दी त का कर पाई ऊ लोग.
अइसनो एक आदमी के जानत बानी जिनकर घर मकान रहला का बावजूद उनकर बाप महतारी अपना आखिरी दिन में टीसन पर रहि के भीख माँगे खातिर मजबूर हो गइलें आ बाद में टीसने पर ओह लोग के मौतो हो गइल.
हालही में एगो मामिला दिल्ली के नांगलोई में सामने आइल रहे. ओहिजा 76 साल के मुन्नी बेगम के उनकर तीन गो बेटा जंजीर से बान्ह के राखत रहले. जाड़ा, गरमी, बरखा में खुला आसमान का नीचे रहत ओह बुजुर्ग के एगो एनजीओ के शिकायत का बाद पुलिस उनका के बचा के बेटन पर केस दर्ज कइलसि.
ई सब छिटपुट घटना नइखे रह गइल. हालही में दिल्ली के एगो अदालत में 76 बरीस से अधिका उमिर के बूढ़ महतारी बाप के घर से बाहर निकाले खातिर कइल एगो केस में जज वकील से पूछलन कि बेटा कहाँ बा? त वकील बतवले कि शिरडी गइल बाड़े दर्शन करे खातिर. एह पर अदालत के कहना रहे कि लोगो अजीब तरह के पूजा करे लागल बा. एक तरफ त अपना महतारी बाप के घर से निकाल देलें आ दोसरा तरफ मंदिरे मंदिर पूजा दर्शन करे घूमत रहेलें. वकील के तर्क रहे कि संयुक्त परिवार के संपत्ति में बेटो के हिस्सा मिले के चाहीं. एह पर उनुका के फटकारत अदालत कहलसि कि जब रउरा अपना महतारी बाप के आदर मान नइखीं कर सकत त उनुका संपत्ति में राउर कवनो हक ना बन सके. समाज में एह तरह के धारणा बनल जात बा कि बुढ़वा बुढ़िया फालतू हो गइल बा. ओह लोग के अनदेखी होखे लागल बा. एह चलते बूढ़ लोग सामाजिक जीवन से कटे लागत बा आ ओह लोग का सोझा आपन जिनिगी इज्जत के साथ बितावे में दिक्कत होखे लागल बा.
अइसनो नइखे कि हर परिवार में इहे सब होखत बा. बाकिर वइसन परिवारन के गिनिती दिन पर दिन घटले जात बा. कुछ नयका लोग त संयुक्त परिवार के फायदा त लीहल चाहत बाड़े बाकिर ओकरा टूट के दोस बाप महतारी का कपारे डाल देत बाड़े. बुढ़वन के टोकाटोकी आ जरूरत पूरा करे से आपन देह बचावल चाहत बाड़े. ओह लोग के अपना लड़िकाईं के ऊ दिन याद ना आवे जब इहे बाप महतारी ओह लोग के हर जिद्द, हर फरमाइश पूरा करे ला तइयार रहत रहलें. ई लोग ई बात काहें नइखे बूझल चाहत कि बुढ़ापा एक तरह से बचपने के लवटल ह. जब शरीर कमजोर होखत जाला आ मन बेचैन. हमनी का आपन कर्तव्य काहे भुलाइल जात बानी?
जीवन के आखिरी दिन चलत बा त परिवार के माहौल अइसन बनाईं जहाँ घर के पुरनियन के मान सम्मान मिलत रहो आ ओह लोग पर पूरा धेयान दीहल जाव. बुढ़वन का लगे अनुभव, संस्मरण, यादगार के बड़हन भण्डार होखेला जवन नवहियन ला धरोहर होखे के चाहीं, ओकरा के संजो के राखल हमनी के जिम्मेदारी बनेला.
सरकारो के चाहीं कि बुढ़ापा के दिन काटे खातिर पेंशन आ पुनर्वासन क के ओह लोग के सम्मान देव. जीवन में सबले नीमन काम होला अपना महतारी-बाप के सेवा. एकरा के भगवान के पूजा का बरोबर मानल जाला. महात्मा चाणक्य कहले रहलन कि ‘वृद्ध सेवाय विज्ञाननम्’. माने कि बुढ़ पुरनियन के सेवा से खास ज्ञान मिलेला. हमनी के शास्त्रन में महतारी-बाप आ गुरू के बड़हन महिमा बतावल गइल बा. जे लोग एह तीनो के आदर, सम्मान दे के खुश राखेला ऊ तीनो लोक जीत लेला.
देश के औसत उमिर बढ़ला का साथ ही देश में बुढ़वनो के गिनिती लगातार बढ़ल जात बा. जब ले ओह लोग के शरीर चलेला तब ले ऊ लोग परिवार के भार ना बने बाकिर देह गिरते ऊ लोग परिवार के भार बन जाला. परिवार टूटेला त दादा दादी, बाप महतारी तक के बँटवारा होखे लागल बा. ओह लोग के छोटो जरूरत खातिर परिवार में कलह होखे लागेला. हमनी के सोचे के चाहीं कि अइसन काहे होखत बा.
आखिर इहे पुरनिया जब मरेलें त ओह लोग के श्राद्ध त पूरा ताकत लगा के होला, मरला का बाद बड़हन बड़हन भोजभात दिआला. बाकिर जियते जियत ओह लोग के सुधि नइखे लिआत. मजल में सुनहूं के मिलेला कि अब का ओढ़ावेलऽ हो चदरिया चलन का बेरिया?
आखिर हमनी का, हमनी के समाज, हमनी के सरकार राष्ट्र के एह बेशकीमती धरोहर से अनमना काहे बा? अपना पुरनियन के अपमान क के केहु महान ना बन सके इहो याद राखल जरूरी बा.
अशोक भाटिया,
सेक्रेटरी,
वसई ईस्ट सीनियर सिटिज़न असोशिएशन
जिला – पालघर, (मुंबई)
फोन – 07757073896
(हिन्दी लेख का आधार पर भोजपुरी में पेश कइल गइल बा एह लेख के – संपादक)


text:
सवाल सुन के बुखारी के बोखार हो गइल
A local Urdu journalist Md.Chishti dared to ask Shahi Imam Abdullah Bukhari a pointed question about Ayodhya dispute. He said that the land records of year 1528 show the land in the name of King Dasharath who was the father of Rama, so why not hand over the land to Hindus ? This question infuriated Bukhari so much that he and his henchmen beat the journalist blue. Bukhari was addressing a press conference at Lucknow.
लखनऊ में पत्रकार सम्मेलन करे आइल दिल्ली के जामा मस्जिद के शाही इमाम अब्दुल्ला बुखारी से एगो उर्दू अखबार के पत्रकार मो॰चिश्ती पूछ दिहलन कि जब साल १५२८ का खसरा में अयोध्या वाली जमीन राजा दशरथ का नामे देखावल गइल बा, आ राम राजा दशरथ के वारिस रहलन त काहे ना मुसलमान लोग ओह जमीन के हिन्दूवन के सँउप देत ? सवाल सुनते बुखारी के बोखार चढ़ि गइल आ लगलन अनाप सनाप बके. उनका बोली से लागत रहुवे कि कवनो गुण्डा मवाली केहू के धमकावत बा. बुखारी खातिर ई कवनो पहिला बेर ना भइल. जबे कवनो पत्रकार उनका के मुसीबत में डाले वाला सवाल पूछे के हिमाकत करे ला त ऊ ओकरा से मारपीट करे पर उतारु हो जाले.
काल्हुओ मंच पर बइठ के ओह पत्रकार के धमकवला से संतोष ना भइल त बुखारी आ उनकर सहयोगी बाद में मंच से उतर के ओह पत्रकार के जमके धुन दिहले. सब कुछ कैमरा का सोझा भइल बाकिर पुलिस के त केहू शिकायत दर्ज करावे वाला चाहीं. एहसे बुखारी का खिलाफ कवनो मुकदमा दर्ज नइखे भइल आ सेकूलर मीडिया एह खबर के मजबूरन प्रसारित त कर दिहलसि बाकिर तय मानीं कि बुखारी का खिलाफ ओकरा खड़ा होखे के कवनो संभावना नइखे आ बुखारी एही तरह बीच बीच में बोखार के शिकार होत रहीहें.


text:
निखिल एंटरटेनमेंट के फिल्म भईया के ससुरारी के में बिरहा सम्राट विजयलाल यादव बतौर अभिनेता नजर अइहें. फिल्म के निर्मात्री रीना एस पासी के कहनाम बा कि फिल्म में विजय लाल के अभिनय काबिले तारीफ बा. असल जिन्दगी में ऊ बढ़िया गायक हउवें एहसे परदा पर के गायक किरदार के ऊ बखूबी निभवले बाड़े. विजय लाल का साथे नायिका का रुप में पूनम सागर आ मीरा मूर्ति बाड़ी जा. रोमांटिक अभिनेता का रुप में त ऊ जमले बाड़े फिल्म में भवानी सिंहो का साथ जम के लोहा लिहले बाड़न. रोमांटिक आ एक्शन दुनु तरह का रोल में विजयलाल यादव बढ़िया काम कर देखवले बाड़ें.
निर्मात्री रीना एस पासी कहली कि फिल्म जल्दिये रिलीज होखे वाली बा.
(स्रोत : शशिकान्त सिंह, रंजन सिन्हा)


text: हम रऊरा सभे के टीम कम्पनी के माध्यम से इ बतावल चाहतबानी कि टीम फिल्मस् एगो पुरा -पुरा एकाकृत स्वतंत्र फिल्म प्रोडक्शन हाउस हउए। जवना में उत्पादन, पोस्टर उत्पादन, विज्ञापन फिल्मस, वृतचित्र, ऐनिमेशन, विपणन, नाटकीय गति चित्रों के साथे- साथे होम इन्टरटेन्मेंट, दूरदर्शन, संगीत, थ्रीयेटर के खातिर डिविजन सामिल कईल गईल बा। एक दशक से भी ज्यादा रउरा सभे के खुश रखे खातिर मनोरंजन के दुनिया के सेवा कईल गईल बा। हमनी के एक हजार से भी ढेर संगीत के एल्बम तईयार कईले बानी जा अऊरू पाँच सौ से भी ढेर कागजाती फिल्में अउर कईगो फिचर फिल्म के खातीर हमनी के सेवा प्रदान कईले बानीजा। हमनी के स्क्रीप्ट लेखक सीने मैटोग्राफर, फिल्म और विडियो, सम्पादकों, फिल्म निर्देशकों, कार्यकारी निर्माता, स्थान प्रबंधक, ध्वनि अभियंताओं और एनिमेटर के खातिर एक टीम समर्पित कईले बानीजा। हमनी के एक से बढ़के एक कलाकारों के साथे एगो उत्पादन के सस्ता सुविधा के खातिर खुबी निमन श्रृखंला के रऊरा सभे के बीच राखतानी। हमनी के सेवा के साथ एगो पूरा पैकेज के साथे बनावे के काम करीलाजा।


text:
खबर एक नजर में (29 मई 2011)
कृषि प्रौद्योगिकी विश्वविद्यालय में प्रवेश
यूपी में बाँदा में खुले जा रहल मान्यवर कांशीराम कृषि एवं प्रौद्योगिकी विश्वविद्यालय में एही साल से पढ़ाई शुर कर दिहल जाई. एह बात के जानकारी प्रदेश के मुख्य सचिव पत्रकारन के दिहले. बांदा मे खुले जा रहल मेडिकल कॉलेज में अगिला साल से प्रवेश शुरु होई.
पटना एम्स के निर्माण तेजी से करे के माँग
बिहार के मुख्यमंत्री नीतीश कुमार केन्द्र सरकार से माँग कइले बाड़न कि पटना में बनत एम्स के निर्माण कार्य तेजी से करावल जाय. आठ साल से काम चलला का बादो कुछ खास प्रगति नइखे लउकत. एह अस्पताल के बन गइला से हर महीना हजारो रोगियन के दिल्ली गइला से छुटकारा मिल जाई.
शिक्षक पात्रता परीक्षा के तिथि बदलल जाई
शिक्षक पात्रता परीक्षा के फार्म बिक्री में हो रहल ह्गामा आ ड्राफ्ट के प्रावधान का चलते परीक्षार्थियन के हो रहल दिक्कत देख के सरकार एकरा के सरल बनावे जा रहल बिया. एह चलते बिक्री तत्काल प्रबाव से रोक दिहल गइल बा. अब पहिले से बेसी केन्द्र पर एह फार्म के बिक्री करावल जाई आ फार्म जमा करावे के तिथि आगे बढ़ावल जाई जेहसे बेसी से बेसी संख्या में लोग शामिल हो सके.
कुलपति करीहें आमरण अनशन
मधेपुरा के बीएन मंडल विश्वविद्यालय के कुलपति अपना विश्वविद्यालय के शिक्षकन के काम करे के तरीका से नाराज बाड़न आ ओह लोग के सुधारे खातिर अपने आमरण अनशन करे के चेतावनी दिहले बाड़न.
फिरोज मियां गिरफ्तार
पिछला दिने छपरा के भगवान बाजार में भइल गैंगवार के असल सूत्रधार फिरोज मियाँ के काल्हु छपरा पुलिस गिरफ्तार कर लिहलसि जब ऊ अपना मेहरारु से भेंट करे चहूँपल रहे. पुलिस ढेर दिन से ओकरा ताक में रहुवे.
पटना में हो रहल बा योजना आयोग के बईठक
काल्हु से पटना में पाँच गो राज्य के प्रतिनिधियन का साथे योजना आयोग के बईठका होखे जा रहल बा जवना खातिर आजु मोंटेक सिंह अहलूवालिया पटना आ जइहें. एह बईठका में बिहार, पश्चिम बंगाल, उड़ीसा, झारखण्ड, आ छत्तीसगढ़ राज्य के प्रतिनिधि शामिल होखीहें.
पंचायत सेवकन के बहाली
बिहार में खाली पड़ल दू हजार छह सौ सैंतीस गो पंचायत सेवक के पद पर बहाली के प्रक्रिया शुरु कइल जा रहल बा. ई बहाली लिखित परीक्षा आ मेधा सूची का आधार पर होखी आ कंप्यूटर परीक्षो पास करे के पड़ी बहाली खातिर. जे कंप्यूटर में दक्ष होई ओकरे के पंचायत सेवक बहाल कइल जाई.
बिहार में कहीं से पटना छह घंटा में
बिहार सरकार राज्य के हर बस्ती के बारहमासी सड़क से जोड़े के योजना बना रहल बिया जवना से राज्य के कवनो जगह से पटना छह घंटा में चहुंपल जा सके. मुख्यमंत्री ग्रामीण सड़क योजना खातिर तीन सौ करोड़ रुपिया के प्रावधान कइल गइल बा. बरसात का बाद पूरा राज्य में एके साथ काम शुरु करावल जाई.
आईसीएसई सीबीएसई के विद्यार्थियन के प्रवेश पर रोक लगइलसि
सीबीएसई एह साल से अपना दसवीं के छात्रन के विकल्प दिहले रहुवे कि ऊ लोग चाहे त बोर्ड परीक्षा देव भा स्कूले के परीक्षा. एह चलते करीब अस्सी फीसदी विद्यार्थी स्कुले के परीक्षा से काम निकाल लिहले. बाकिर एकर खामियाजा अब कुछ लोग के भुगते पड़ी से बारहवीं के परीक्षा दोसरा बोर्ड आईसीएसई से दिहल चाही भा कवनो अइसन जगहा होखी जहाँ बारहवीं के सीबीएसई स्कूल ना होई. काहे कि आईसीएसई तय कइले बा कि ओह विद्यार्थियन के ओकरा स्कूलन में एगारहवीं कक्षा में प्रवेश ना दिहल जाई से बोर्ड परीक्षा ना दिहले होई.


text:
खबर एक नजर में (9 जुलाई 2011)
यूपी बोर्ड के परीक्षा प्रणाली में फेरबदल
एह साल से यूपी बोर्ड के हाई स्कूल आ इण्टरमीडिएट परीक्षा प्रणाली में बड़हन फेर बदल कर दिहल गइल बा. अब हाई स्कूल में कक्षा नौ आ दस में लिखित परीक्षा सत्तर अंक के आ प्रायोगिक परीक्षा आ आन्तरिक मूल्यांकन खातिर तीस अंक तय कइल गइल बा. इन्टरमीडिएट में एक समान राष्ट्रीय पाठ्यक्रम लागू कर दिहला का चलते चार विषय के पाठ्यक्रम बदल जाई. ई विषय बाड़ी सँ गणित, रसायन शास्त्र, भौतिक शास्त्र, आ जीव विज्ञान. हाई स्कूल के परीक्षा साल २०१२ से आ इण्टरमीडिएट के परीक्षा साल २०१४ से एह नयका प्रणाली का आधार पर लिहल जाई.
चन्द्रशेखर के पूण्यतिथि मनावल गइल
देश के पूर्व प्रधानमंत्री आ बलिया से सांसद रहल चन्द्रशेखर के चउथका पुण्यतिथि पूरा श्रद्धा आ सम्मान का साथ काल कई जगहा खास कर के बलिया जौनपुर भदोही वगैरह में मनावल गइल. बलिया में कई जगह कार्यक्रम आ विचार गोष्ठी के आयोजन भइल. बलिया के चन्द्रशेखर उद्यान, पहिले के कंपनीबाग, में सर्व धर्म प्रार्थना सभा भइल. दिल्ली का राजघाट पर चन्द्रशेखर का समाधि पर सांसद नीरज शेखर अपना पूरा परिवार का साथे श्रद्धांजलि देबे चहुँपलन. बलिया महिला अस्पताल में मरीजन के फल बाँटल गइल.
बीएएड प्रवेश परीक्षा के रिजल्ट त आ गइल बाकिर फीस…
यूपी के बीएड संयु्क्त प्रवेश परीक्षा के रिजल्ट प्रकाशित हो गइल बा, काउंसिलिंग के तारीख आ केन्द्र के एलान हो चुकल बा बाकिर ई जानकारी अबहियो केहू का लगे नइखे कि फीस कतना देबे के पड़ी खास कर के ओह लोग के जेकरा निजी कॉलेज में प्रवेश लेबे के पड़ी. पिछला साल निजी कॉलेजन में तीस हजार से लेके पचास हजार रुपिया तक फीस लागल रहे. अबकि कतना होखी ई तय करे के काम पिछला छह महीना से हो रहल बा आ जानकारी नदारद बा.
बिहार में संगीत आ कृषि के पचास हजार शिक्षकन के बहाली होखी
बिहार में पचीस हजार स्कूलन में खेतीबारी के पढ़ाई आ संगीत, हस्तकला, आर्ट एंड क्राफ्ट वगैरह के पढ़ाई शुरु कइल जाई. एह खातिर बिहार में एह विषयन में कुल मिला के पचास हजार शिक्षकन के बहाली कइल जाई.
गेट्स फाउण्डेशन का तरफ से टेलीमेडिसिन सेन्टर खुली
बिहार राज्य में डायरिया, निमोनिया, कालाजार, आ टीबी के रोकथाम खातिर पचीस जिलन में बारह सौ पचास गो टेली मेडिसिन सेंटर खोलल जाई जहवाँ देश विदेश के नामी डाक्टर एह बीमारियन के अध्ययन करीहे आ मरीजन के इलाज करीहे. गेट्स फाउण्डेशन के एह योजना खातिर बारह हजार स्वास्थ्य कार्यकर्ता के बहाल आ प्रशिक्षित कइल जाई. पहिला बेर बिहार में अतना बड़हन पैमाना पर विदेशी संस्थान शोध करे आ रहल बाड़े.
दू हजार इंजीनियर आ गैर तकनीकि कर्मचारियन के बहाली
बिहार राज्य में योजना आ विकास विभाग दू हजार इंजीनियरन आ गैर तकनीकि कर्मचारियन के बहाली करे जा रहल बा. एकर प्रक्रिया जल्दिये शुरु होखे के उमेद बा.
सिपाही बहाली के हरी झंडी
यूपी में एकतालीस हजार सिपाहियन के बहाली कइल जाई. बहाली पहिले का तरह जिला मुख्यालयन पर होई. अगिला महीना से भरती के काम शुरु कर दिहल जाई.विज्ञापन अगस्त के पहिला हफ्ता में निकली आ अक्टूबर तक बहाली के काम पूरा कर के अक्टूबर से रंगरूटन के ट्रेनिंग के काम शुरु करा देबे के योजना बा. अबही पहिले से बहाल ३५ हजार सिपाहियन के ट्रेनिंग दिहल जा रहल बा. साढ़े तीन हजार दरोगो के बहाली होखे वाला बा.
रणबीर सेना मुखिया रिहा
बिहार के नक्सल विरोधी रणबीर सेना के मुखिया बरमेश्वर मुखिया के काल्हु नौ साल बाद जमानत पर रिहा कइल गइल त उनुका स्वागत में आरा जेल का गेट पर सैकड़ो समर्थक स्वागत में मौजूद रहले. बरमेश्वर मुखिया पर नरसंहार आ हत्या के कई गो आरोप लगावल गइल बा.
आजु एगो नया देश बने जा रहल बा
साउथ सूडान नाम के एगो नया देश के जनम काल्हु अधरतिया के भइल. एकर औपचारिक घोषणा आजु सूडान के राष्ट्रपति उम,र अल बसीर करीहें. एह कार्यक्रम में भारत का तरफ से उपराष्ट्रपति मोहम्मद हामिद अंसारी शामिल होखीहे. कार्यक्रम दक्षिण सूडान के राजधानी जूबा में संपन्न होखी. दसियन साल से आजाद होखे के लड़ाई में करीब पन्द्रह लाख लोग शहीद भइल बा. एह नयका देश के मिला के अब संयुक्त राष्ट्र मे १९३ गो देश हो गइल.
कपिल सिब्बल छनछना गइल बाड़न
सुप्रीम कोर्ट में दायर एगो जनहित याचिका में कपिल सिब्बल पर आरोप लगावल गइल बा कि ऊ अनिल अंबानी के दूर संचार कंपनी एडीएजी के फायदा चहुँपावे खातिर देश के ६४५ करोड़ रुपिया के नुकसान करा दिहले.एह आरोप का बाद छनछनाइल कपिल सिब्बल कहत बाड़न कि ई सब उनकर छवि खराब करे खातिर कइल जा रहल बा. कहलन कि जनहित याचिका के दुरुपयोग ना होखे के चाहीं.
नया सिक्का जारी भइल
काल्हु वित्त मंत्री पचास पैसा, एक रुपिया, दू रुपिया, पाँच रुपिया आ दस रुपिया के नया सिक्का जारी कइलन. एह सिक्कन पर रुपिया के नयका संकेत चिह्न बनल बा आ एह चिह्न का साथ निकले वाला ई पहिला सिक्का होखीहें सँ एह से सिक्का संग्रहण करे वालन खातिर ई सिक्का खास रहीहे सँ. एह सिक्कन के आकार आ वजन पहिले से कम बा आ एकनी के नकली सिक्का बनावल मुश्किल होई.
टेस्ट मैच में भारत के स्थिति मजबूत
काल्हु खेल खतम होखे तक भारत छह विकेट का नुकसान पर ३०८ रन बना लिहले रहल आ वेस्ट इंडीज पर अब ओकर १०४ रन के बढ़त बन गइल बा. चउथा दिने वेस्ट इंडीज के दुसरका पारी के शुरुआत करा के भारत के कोशिश रही कि ओकरा के हरा दिहल जाव काहे कि भारत का हाथ में अबहियो चौदह गो विकेट बा.


text:
आजु सतुआन ह. हर साल चौदह अप्रेल के पड़े वाला सतुआन अबकी तेरह तारीख के पड़ल बा.
शिक्षा रोजगार
सुप्रीम कोर्ट बियफे का दिने अपना फैसला में शिक्षा के अधिकार कानून के संवैधानिक रूप से सही ठहरवलसि. कहलसि कि ओहु स्कूलन के गरीब छात्रन खातिर पचीस फीसदी सीट देबे के पड़ी जेकरा सरकार से कवनो सहायता नइखे मिलत. बाकिर अल्पसंख्यकन के स्कूलन के एह दायरा से बाहर रखलसि कोर्ट.
अखिलेश सरकार अपना जिलाधिकारियन के कहले बिया कि बेरोजगारन से काम लेबे के व्यवस्था कइल जाव काहे कि ओह लोग के एक हजार रुपिया बेरोजगारी भत्ता देबे के बा आ ओकरा बदले कुछ काम ले लिहल ठीक रही.
उत्तर प्रदेश
विधानसभा अध्यक्ष पद खातिर इटावा से सपा विधायक माता प्रसाद पाण्डेय परचा दाखिल करे वाला अकेला आदमी बाड़न एहसे एह सीट पर उनुकर निर्विरोध चुनाव तय हो गइल बा. आजु शुक का दिने एकर औपचारिक एलान कर दिहल जाई.
विधानपरिषद के तेरह सीट पर होखे वाला चुनाव खातिर आजु पाँच जने आपन परचा दाखिल कइलें. बसपा तीन गो सीट पर आपन उम्मीदवार दिहले बिया जबकि ओकरा तिसरक सीट जीते खातिर सात गो वोट के जरूरत पड़ी.
जौनपुर:में एगो रंगदार राहुल सि्ह राजपूत के ओकरा गिरोह के पाँच गो सदस्यब का साथे बुध का रात गिरफ्तार कर लिहल गइल.
गोरखपुर के कैंट इलाका से बुध का रात एगो बोलेरो चोरा के भागत तीन गो बदमाशन के पुलिस गिरफ्तार कर लिहलसि. एह में एगो दारोगा के बेटो शामिल रहुवे.
करोड़ों रुपिया के आवंटन पड़ल रहला का बावजूद गोरखपुर मेडिकल कॉलेज में जरूरी उपकरण नइखे खरीदा पावत काहे कि अधिकारियन के ना अइला का चलते टेंडर प्रक्रिया के काम आगा नइखे बढ़ पावत.
देवरिया के गुड़री, डीघवा आ मदरा पाली के सुखारी टोला सिवान पर बियफे का दिने हाई टेंशन तार गिरला से चार एकड़ गेंहू के फसल राख हो गइल.
बिहार
बिहार विधान परिषद के शताब्दी समारोह के समापन करत उपराष्ट्रपति हामिद अंसारी पटना में चिंता जतवलें कि देश में हर साल विधानसभा आ परिषद के बैठकन के गिनिती घटले जात बा. एह मौका पर नीतीश कुमार कहलें कि बिहार विधानपरिषद में छह गो सीट अउरी बढ़ावे के प्रक्रिया शुरू कर दिहल गइल बा.
कैमूर जिला के कुदरा इलाका के कैथिया गाँव का नियरा बियफे का दिने एगो सड़क दुर्घटना में चार लोग के मौत हो गइल जब ऊ लोग ट्रक का चपेटा में आ गइल.
बुध रात कई जगहा आइल आंधी पानी से आम के फसल आ खेत में खड़ा गेंहू चना, मसूर, तिलहन वगैरह के फसल के भारी नुकसान भइल बा.
गोपालगंज के चर्चित संतोष अपहरण कांड में सिवान जिला से पप्पू सिंह नाम के एगो आरोपी के गिरफ्तार कर के जेल भेज दिहल गइल.
सिवान इंजीनियरिंग कॉलेज के विद्यार्थी इम्तिहान के कापी जाँचे में गड़बड़ी के आरोप लगावत बियफे का दिने कालेज के मुख्यद्वार पर ताला लगा के अनशन पर बइठ गइले.
सिवान जिला के गभीरार पंचायत के बीन टोलवा गांव में बियफे सबेरे लागल आग से तीस गो घर राख हो गइल.
सिवान के नौतन इलाका के मराछी चंवर से बियफे का दिने एगो अनजान नवही के लाश मिलल जवना का देह पर आ माथ पर गोली लागे के निशान बा.
रक्सौल जंक्शन से दिल्ली जाये वाली सत्याग्रह एक्सप्रेस ट्रेन 13 आ 14 अप्रैल के ना चली. दिल्ली से आवे वाली ट्रेन 14 आ 15 अप्रैल के ना चली…
आरा के सपना सिनेमा बाईपास रोड पर शेरे बिहार रामलखन सिंह यादव चौक सह स्मृति द्वार आ उनुका मूर्ति के शिलान्यास महापौर अवधेश यादव बियफे का दिने कइलन. एह मौका पर राजद विधायक राघवेन्द्र सिंह मौजूद रहले.
मढ़ौरा के देव बहुआरा में बियफे का दिबे हुँड़ार के दहशत बनल रहल जवन एक दिन पहिले एक आदमी के घवाहिल कर दिहले रहुवे. दिनभर ओह हुंड़ार के खोजल गइल बाकिर ऊ भेंटाइल ना.
छपरा में तीन गो लुटेरन के चौहत्तर हजार रुपिया का साथे गिरफ्तार कर लिहल गइल.
बक्सर के एमवी कालेज में रेड रिबन क्लब का ओर से रक्त दान शिविर लगावल गइल.
फुलवारी शरीफ में बनत “एम्स” के निर्माण पर नजर राखे खातिर पटना हाईकोर्ट तीन आदमी के एगो कमेटी बना दिहलस.
मिथिला विवि के कुलसचिव आ वित्त पदाधिकारी पर पटना हाई कोर्ट गिरफ्तारी वारंट जारी कर दिहलसि. एह लोग पर कोर्ट के अवमानना के आरोप बा.
देश
ओडिशा में इटली के अपहृत नागरिक पाओलो बोसुस्को के आजु नक्सली छोड़ दिहले सँ एकरा बदले ओडिशा सरकार नक्सलियन के अनेके फरमाइश पूरा कर दिहलसि.
गुजरात में आनंद जिला के एगो विशेष अदालत दंगा के एगो मामिला में अठारह लोग के उमिर कैद के सजा सुनवलसि आ सभका पर जुर्मानो लगा दिहलसि. पाँच जने के सात साल के जेल आ पौने चार हजार के लगभग जुर्माना लगावल गइल बा.
दुनिया
इरान के राष्ट्रपति कहलन कि उनुकर देश आपन परमाणु विकल्प ना छोड़ी. I
डायनाकुंडा त्राओर के माली के अंतरिम राष्ट्रपति बना दिहल गइल.
पाकिस्तान छब्बीस गो हिंदुस्तानी मछुआरन के रिहा कइलसि.
सूडान आजु दक्खिन सूडान पर हमला कर दिहलसि, भारत एह पर आपन चिंता जतवले बाॆ
बियफे का दिने मेक्सिको में ६.९ स्केल के भूकंप आइल.
बिजनेस
नयका पेंशन प्रणाली में अब अंशदाता पचास साल का उमिर में बा बीस साल के बाद योजना छोड़ सकीहें.
केन्द्र सरकार एयर इंडिया खातिर अगिला नौ साल में तीस हजार करोड़ रुपिया के निवेश योजना के मंजूरी दिहलसि. एहमें पौने सात हजार करोड़ रुपिया पूंजीगत सहायता का रूप में दिहल जाई.
मुंबई शेयर बाजार आजु १३३ अंक चढ़ि के बंद भइल. रुपिया डॉलर का मुकाबले सोलह पइसा कमजोर हो गइल.
खेल
बियफे का दिने भइल आईपीएल बीसबीसा मैच में चेन्नइ सुपर किंग्स रायल चैलेंजर्स बैंगलुरु के पाँच विकेट से हरा दिहलसि.
सुल्तान अजलान शाह कप हाकी टूर्नामेंट में भरत क्षेत्री भारत के कप्तान रहीहें.


text:
हालही में फोकस टेलीफिल्म अपना भोजपुरी फिलिम ‘गढ़वा’ के शानदार मुहूर्त कइलसि. ऐक्शन, प्यार, रोमांस आ फैमिली ड्रामा से भरपूर एह फिलिम के निर्मात्री नज़मा खान, निर्देशक खालिद खान, लेखक राजेश कुमार पाण्डेय, संगीतकार युवराज मोरे, गीतकार दीपक निषाद अउर मनोज कुमार, छायाकार वी डी नाईक, आ नृत्य निर्देशक महेश आचार्य अउर विक्रम जीत हउवें.
मुख्य कलाकार रहीहें अविनाश शाही, अर्चना सिंह, शिवानी त्यागी, के के गोस्वामी, गोपाल त्रिपाठी, अमित मिश्रा आ अवधेश मिश्रा.
फिलिम के शुभ मुहूर्त के मौका पर मिथिलेश अविनाश, रंजीत सिंह नेगी, इकबाल बक्श, अमरीश सिंह, सुशील सिंह, अक्षय यादव, माधुरी पाण्डेय, महेश आचार्य, महेन्द्र चौहान, उमेश पाण्डेय, अजीत केरी, इंदु सोनाली, प्रेम किरण, धीरज सिंह, जीतू शुक्ला वगैरह लोग मौजूद हो के आपना शुभकामना दिहल फिलिम के सफलता खातिर.
(रामचन्द्र यादव)


text:
Kalmadi’s wings chopped but he is unruffled
Kalmadi denies to accept that the govt. has limited his powers in any way though it has asked the CWG organising committee to report to officials rather than Kalmadi.
सुरेश कलमाडी के पंख कतरत केन्द्र सरकार राष्ट्रमण्डल खेल समिति के सदस्यन के कलमाडी के रिपोर्ट ना कर के सीधे अधिकारियन के रिपोर्ट करे के कहले बिया. तबो कलमाडी नइखन मानत कि उनका अधिकारन में कवनो तरह के कटौती कइल गइल बा. वइसहूं जवन साँप निकले के रहे तवन त निकल चुकल बा, जवन वारा न्यारा होखे के रहे ओहमें से अधिकतर त हो चुकल बा. अब लकीर पिटला से का होखे के बा ?
प्रधानमंत्री अब राष्ट्रमण्डल खेल के तइयारियन के खुदे जायजा लिहन. दस गो बड़का अफसरान के एह खेलन के सुचारु संचालन के जिम्मेदारी सँउप दिहल गइल बा. ओने सोनिया गाँधी आपन चुप्पी तूड़त कहले बाड़ी कि खेल खतम भइला का बाद गलती करे वालन का खिलाफ कार्रवाई कइल जाई.
शायद वइसने जइसन क्वत्रोच्ची का साथे कइल गइल, जइसन वारेन एनडरसन का साथे कइल गइल ?


text:
भोजपुरी गायकी में आपन एगो अलग स्थान राखे वाली मशहूर गायिका कल्पना अपना एल्बम ‘पागल कहेला ना‘ जवन कि “निर्गुन” शैली में बा, से बहुत उत्साहित बाड़ी।
कल्पना के कहनाम बा कि उनकर जीवन में ‘पागल कहेला ना‘ के बहुत जादे महत्व बा। व्यापारिक तौर पर अपना समय में बहुत हिट रहल इ एल्बम के बारे में कल्पना कहेली कि “जब इ एल्बम आईल रहे तब हम मात्र 23 साल के रहनी, एहसे ओ समय में हमरा के सिर्फ एकर व्यापारिक पक्ष ही समझ में आईल रहे। लेकिन आज जब इ एल्बम के 16 साल हो गईल बा त हमरा मन में इ गीत के एक-एक शब्द से संगीत के कुछ अलग सुर निकलत महसूस होला। कुछ अलग अनुभव होखता।”
कल्पना कहेली कि कबीर के रचना पर आधारित “निर्गुन” के गवला के 16 साल बाद अब ओकरा के समझे के कोशिश करतानी। हम हैरान बानी कि संत कबीर भोजपुरी के शुरुआती कवि रहलें। बिहार के चम्पारण में संत कबीर पहिला उपदेश देले रहन।


text:
मैनास प्रोडक्शन प्रा लि के बैनर में निर्माता हलचल सिंह के भोजपुरी फिलिम ‘सजना मंगिया सजाई द हमार’ के पहिला झलक पिछला दिने जारी कइल गइल. ई फिलिम जून के आखिरी हफ्ता में बिहार आ झारखण्ड के सिनेमाघरन में रिलीज होखे वाली बा. (रामचंद्र यादव)
‘सजना मंगिया सजाई द हमार’ में बालेश्वर सिंह के खूंखार तेवर देखे के मिले वाला बा. प्रेमी प्रेमिका के बीच प्यार के खिलाफत करत बालेश्वर सिंह के निर्दयता देखे जोग बा. फिलिम जून के आखिरी हफ्ता में बिहार झारखण्ड में रिलीज होखी. (रामचंद्र यादव)
‘फिर दौलत की जंग’ के सेंसर प्रमाणपत्र मिल गइल. विराज भट्ट आ अक्षरा सिंह के मुख्य भुमिका वाली एह फिलिम के किशोरी फिल्म्स के बैनर तर निर्माता धुपेन्द्र भगत बनवले बाड़न आ निर्देशक हउवन रत्नेश सिंहा. (शशिकांत सिंह, रंजन सिन्हा)
‘जो जीता वही सिकंदर’ के डबिंग करवलन आनंद मोहन. आदि शक्ति इंटरटेनमेंट के परोसल आ ए.एस पिक्चर्स के बैनर तर बनल एह फिलिम के निर्देशक अजय कुमार झा आ निर्माता अनुज कुमार हउवन. मुख्य कलाकार बाड़े खेसारी लाल यादव आ प्रियंका पंडित.(शशिकांत सिंह, रंजन सिन्हा)
निर्मात्री रेखा सिन्हा आ निर्देशक रवि सिन्हा के चर्चित भोजपुरी फिलिम ‘हथकड़ी’ के पोस्ट प्रोडक्शन के काम शुरु हो गइल बा. एह फिलिम में भोजपुरी सुपर स्टार दिनेश लाल यादव, खेसारी लाल यादव, अंजना सिंह, नवोदित स्वप्ना बनर्जी वगैरह के मुख्य भूमिका बा. (शशिकांत सिंह, रंजन सिन्हा)
तिरुपति बालाजी मोशन्स पिक्चर्स प्रा० लि० के बैनर तर बनल भोजपुरी फिलिम ‘बाज़ीगर’ के शूटिंग पूरा हो गइल बा आ जल्दिए ई दर्शकन का सोझा होखी.(संजयभूषण पटियाला)
– अधिक जानेला नीचे दिहल टैग पर क्लिक करीं.


text:
डायचे विले
डॉयचे वेले (छो: डीडब्ल्यू या डी॰डब्ल्यू॰) जर्मन अन्तराष्ट्रीय प्रसारणकर्ता हवे।
एकर रेडियो आ टीवी दूनो सेवा बाटे। डीडब्ल्यू रेडियो लघु तरंग, इंटरनेट और उपग्रह रेडियो पर 30 भाषवन में प्रसारण करत बाटे। जर्मन भाषा की नाँव "डॉयचे वेले" क अर्थ जर्मन तरंग होला आ एहू क सर्विस ठीक ओइसने बाटे जइसन अउरी अन्तराष्ट्रीय प्रसारणकर्ता कुल बीबीसी वर्ल्ड सर्विस, फ़्रांस 24, वॉयस ऑफ़ अमेरिका, रेडियो कैनेडा इंटरनेशनल, रेडियो फ्री यूरोप आ रेडियो फ़्रांस इंटरनेशनल आदि क बाटे।
1953 से डॉयचे वेले रेगुलर रूप से प्रसारण कइ रहल बाटे। सन् 2003 ले एकर मुख्यालय कोलोन शहर में रहे आ एकरी बाद एके बॉन शहर में स्थानांतरित कर दिहल गइल। टेलिविज़न प्रसारण अब्बो राजधानी बर्लिन से होला।
डॉयचे वेले क वेबसाइट बर्लिन आ बॉन दूनों शहरन से चलावल जाला। 6 फरवरी 2012 के ई सेवा अपनी कई गो ब्रांड में कई ठे महत्वपूर्ण बदलाव कइलस ।[1]
भारतीय चैनल दूरदर्शन की संघे एकर समझौता से एगो प्रोग्राम मंथन देखावल जात बा जवन दूरदर्शन आ डायचे विले दूनों पर आवेला।
संदर्भ[संपादन]
- ↑ गुर्तज़, बिर्गिट (5 फरवरी 2012); "DW introduces new website and TV program" (अंग्रेज़ी मे); डॉयचे वेले; पहुँचतिथी 24 सितंबर 2013.